title: Maria, skottien kuningatar

text: "Maria, skottien kuningatar" -elokuvan kuvaukset alkoivat toukokuussa 1971. Elokuva kuvattiin Technicolor-elokuvausmenetelmällä Ison-Britannian Englannissa ja Skotlannissa sekä Ranskassa. Englannissa elokuvaa kuvattiin Northumberlandissa, Surreyssa ja West Sussexissa. Northumberlandissa elokuvan kuvauspaikkoina olivat Alnwickin kylä, Alnwickin linna, Bamburghin kylä, Bamburghin linna, Seahousesin kylä ja Northumberlandin kansallispuisto. Elokuvaa kuvattiin Surreyssa Sheppertonin studioilla ja West Sussexissa Pulboroughin kylän Parham Housessa. Skotlannissa elokuvaa kuvattiin Scottish Bordersissa, jossa elokuvan kuvauspaikkana oli Newcastletonin kylän Hermitagen linna. Ranskassa elokuvaa kuvattiin Chenonceaun linnassa, joka sijaitsee Indre-et-Loiren Chenonceaux’n kunnassa. Elokuvan kuvaukset saatiin päätökseen elokuussa 1971. Redgrave laulaa elokuvan avauskohtauksen ”Vivre et Mourir” -kappaleen.


title: Maria, skottien kuningatar

text: "Maria, skottien kuningatar" sai ensi-iltansa Yhdysvaltain Los Angelesissa 22. joulukuuta 1971. New Yorkin ensi-ilta oli 2. helmikuuta 1972. Elokuvan kotimaan ensi-ilta oli Lontoossa 27. maaliskuuta 1972. Suomessa elokuva sai teatteriensi-iltansa 25. elokuuta 1972. "Maria, skottien kuningatar" oli Suomessa 204. katsotuin elokuva 6 645 hengen katsojamäärällään vuonna 1972. Elokuva sai "The New York Timesin" elokuvakriitikolta Vincent Canbylta kielteisen vastaanoton. Canby kirjoittaa arvostelussaan, että "Maria, skottien kuningatar" on rakkaudeton ja intohimoton pukudraama. Elokuvakriitikko Roger Ebert antoi elokuvalle kolme tähteä ja ylisti Redgraven ja Jacksonin roolisuorituksia.


title: Maria, skottien kuningatar

text: "Maria, skottien kuningatar" julkaistiin ensi kerran DVD:nä 18. huhtikuuta 2000. Toinen DVD-versio julkaistiin 18. syyskuuta 2007.


title: Sound Pack (Yö)

text: Sound Pack on vuonna 2010 ilmestynyt Yön kokoelma-albumi, joka kuuluu EMI:n julkaisemaan Sound Pack Collection -sarjaan. Sen mukana tulee myös DVD-levy, joka sisältää aikaisemmin "Kolmen illan varietee" -DVD:llä julkaistun konsertin vuoden 2006 Raumanmeren juhannusjuhlilta.


title: Esirippu (veistos)

text: Esirippu eli Ida Aalbergin muistomerkki on näyttelijä Ida Aalbergille omistettu Raimo Utriaisen pronssiveistos Helsingin Kaisaniemen puistossa, Kansallisteatterin takana, Pienen näyttämön edustalla. Yhdeksän metrin korkeuteen nouseva veistos paljastettiin vuonna 1972. Se kuvaa viitteellisesti laskostettua näyttämön esirippua.


title: Esirippu (veistos)

text: Ajatus muistomerkin pystyttämisestä Ida Aalbergille esitettiin Aalbergin syntymän 100-vuotisjuhlissa Janakkalan Leppäkoskella vuonna 1957. Kilpailu muistomerkistä ratkesi tammikuussa 1961 ja sen voitti kuvanveistäjä Raimo Utriainen ehdotuksellaan "Esirippu". Voittajaehdotus nostatti laajan polemiikin Helsingin lehdistössä. Sen väitettiin myös olevan ristiriidassa Alvar Aallon Helsingin keskustasuunnitelmaan sisältyneen Kaisaniemen puiston tiesillan kanssa, jota ei lopulta koskaan rakennettu. Kun kilpailun ensimmäinen kierros ei johtanut tilaukseen, jatkokilpailuun kutsuttiin Utriaisen lisäksi toisen palkinnon saanut Terho Sakki. Vuonna 1962 Utriainen voitti myös jatkokilpailun edellisestä kehittämällään luonnoksella "Esirippu II". Se oli aikaisempaa kapeampi ja korkeampi, ja jalustassa oleva reliefi oli vielä niukempi. Materiaaliksi oli nyt tarkoitus vaihtaa ruostumaton teräs, jota ei ollut aiemmin käytetty Suomen julkisessa taiteessa, mutta lopulta veistos toteutettiin kuitenkin pronssisena.


title: Esirippu (veistos)

text: Utriainen alkoi keväällä 1968 valmistaa "Esiripun" lopullista kipsimallia Helsingin Lauttasaaressa kaupungin omistamassa työtilassa, ”Marskin ateljeessa”, joka oli rakennettu 1950-luvulla Aimo Tukiaiselle "Mannerheimin ratsastajapatsasta" varten ja jossa myös Eila Hiltunen oli työstänyt "Sibelius-monumenttia". "Esiripun" kipsimalli oli valmis syksyllä 1970, mutta pronssivalu oli täynnä vastoinkäymisiä. Järvenpääläinen valimo teki työnsä huolimattomasti, jolloin valupinnasta tuli epätasainen ja kupruileva, vaikka Utriainen oli nähnyt vaivaa saadakseen kipsimallin pinnat täysin sileiksi ja särmät suoriksi. Kaiken lisäksi valmis valutyö kaatui valimon pihalle ja jäi siihen makaamaan valimoyhtiön mentyä konkurssiin. Tämä masensi Utriaista niin kovasti, että hän yritti kesällä 1972 itsemurhaa unilääkkeillä. Veistosta ei valettu uudelleen, vaan epäonnistunut valu oiottiin käsityökaluilla takomalla. Utriainen ei ollut sittenkään tyytyväinen lopputulokseen ja kieltäytyi signeeraamasta lopullista työtä. Muistomerkki paljastettiin 22. lokakuuta 1972. Utriainen ei tämän jälkeen enää tehnyt koko lopun uransa aikana valutöitä, vaan valmisti jatkossa kaikki veistoksensa suoraan metalliin, pääasiassa alumiiniin.


title: Esirippu (veistos)

text: Raimo Utriaisen veli Martti Utriainen kuvasi muistomerkin syntyvaiheita seitsemän vuoden ajan ja leikkasi materiaalista tv-dokumentin "Monumentti" vuonna 1997.


title: Esirippu (veistos)

text:
"Esirippua" kutsuttiin suunnitteluvaiheessaan Suomen ensimmäiseksi abstraktiksi muistomerkiksi, koska ennen sitä ei nonfiguratiivinen veistos ollut voittanut yhtään julkista muistomerkkikilpailua Suomessa, vaikka joitain abstrakteja suihkukaivoveistoksia olikin toteutettu yksityisinä tilauksina julkisille paikoille. "Esiripun" toteutus venyi kuitenkin kestämään niin pitkään, että muun muassa abstrakti "Sibelius-monumentti" ehdittiin paljastaa useita vuosia ennen sitä. Valmistuessaan vuonna 1972 teosta arvosteltiin jo vanhanaikaiseksi. Kyseessä oli myös Suomen ensimmäinen muistomerkki esittävän taiteen edustajalle.
"Esiripun" innoittajana oli mahdollisesti Albert Edelfeltin vuonna 1902 maalaama tunnettu Ida Aalbergin muotokuva, jossa Aalberg avaa raskasta verhoa. Utriainen kutsui teostaan ”Wagner-esiripuksi”. Hän kertoi saaneensa idean ystävältään, lavastaja Kai Lappalaiselta. Teoksen ajatus on poissaolon teema näyttämönä vailla näyttelijätärtä. Suomen teatteritaiteen suuri diiva on läsnä teatteriin ja näyttelemiseen viittavan esiripun, korkean draperian kautta. Punagraniittisessa jalustan osassa on myös kilpailun järjestäjän toivomuksesta tyylitelty reliefi näyttelijättärestä. Utriaisen ensimmäisessä kilpailuehdotuksessa reliefi mukaili Edelfeltin Aalberg-muotokuvaa, mutta lopullinen versio muistuttaa asennoltaan pikemminkin eräitä toisia Aalbergin roolimuotokuvia sekä Edelfeltin vuonna 1901 maalaamaa muotokuvaa laulaja Aino Acktésta.


title: Sing Sing (elokuva)

text: Sing Sing on vuonna 1983 ensi-iltansa saanut Sergio Corbuccin ohjaama italialainen komediaelokuva, jonka pääosissa ovat Adriano Celentano, Enrico Montesano ja Marina Suma. "Sing Singin" käsikirjoituksen laativat ohjaaja Corbucci, Franco Ferrini ja Enrico Oldoini. Elokuvan tuottajina olivat Mario ja Vittorio Cecchi Gori. Elokuvan tuotantoyhtiönä oli Intercapital. "Sing Sing" kuvattiin Italiassa, jossa se sai ensi-iltansa 15. lokakuuta 1983.


title: Tiukuterttu

text: Tiukuterttu ("Elmera racemosa") on rikkokasvien heimoon (Saxifragaceae) kuuluva ruohovartinen kasvilaji.


title: Tiukuterttu

text: Tiukuterttu on ruoho, jolla on hoikka ja suomuinen tyvimukula. Kukintovarret ovat pystyjä, lehdellisiä, 10-35 cm korkeita ja varrellisten rauhasten peittämiä. Lehdet sijaitsevat tyviruusukkeena ja varressa. Varren lehtiä on kaksi tai kolme ja ne pienenevät varren latvaa kohti mentäessä. Lehdet ovat korvakkeellisia, ja ruoti on joko harvaan tai tiuhasti varrellisten rauhasten peitossa. Lapa on pyöreähkö tai leveän munuismainen, 5-9-liuskainen, herttatyvinen, nyhälaitainen, tylppäkärkinen, kourasuoninen, ja sen molemmat pinnat ovat rauhaskarvaisia.


title: Tiukuterttu

text: Kukinnot ovat tähkämäisiä terttuja, joissa on 10-28 tukilehdellistä kukkaa. Kukan pohjusmalja eli hypantio kiinnittyy sikiäimen tyveen ja on jopa neljän millimetrin mittainen, väriltään vihreä, valkoinen tai kermanvärinen. Verholehtiä on viisi, ja ne ovat vihertävän keltaisia, terälehtiä on samoin viisi, ja ne ovat valkoisia tai kermanvärisiä. Mesiäissolukko ei ole näkyvissä. Heteitä on myös viisi, ja niiden palhot ovat naskalin muotoisia. Sikiäin on neljännekseltään kehänalainen, yksilokeroinen ja laitaistukallinen. Vartaloita on kaksi, samoin luotteja. Hedelmä on kaksinokkainen kota, joka sisältää tummanruskeita, soikeahkoja ja pieninystyisiä siemeniä.


title: Tiukuterttu

text: Tiukuterttu on kotoisin Pohjois-Amerikan luoteisosista.


title: Tiukuterttu

text: Tiukuterttu on "Elmera"-suvun ainoa laji.


title: Kuninkaankivi

text: Kuninkaankiven nimellä kutsuttuja siirtolohkareita löytyy Suomesta useilta paikkakunnilta. Kivet liittyvät usein Ruotsin kuninkaan käyntiin paikalla tai ne ovat vanhoja rajakiviä.


title: Kuninkaankivi

text: Valkealassa Vuohijärvelle vievän tien varrella sijaitsevan Kuninkaankiven luona kerrotaan Ruotsin kuninkaan Kustaa III:n seuranneen vuonna 1790 Valkealan kirkonkylän lähiympäristössä käytyä taistelua aikana.


title: Kuninkaankivi

text: Himangan Rautilan kylässä sijaitsevan Kuninkaankiven luona kerrotaan Ruotsin kuninkaan Adolf Fredrikin pysähtyneen vuonna 1752 Suomen-matkallaan.


title: Kuninkaankivi

text: Soinin Kuninkaankiven luona kerrotaan metsästysretkellä olleen Ruotsin kuninkaan Kustaa Vaasan pysähtyneen kivellä levähtämään ja juomaan läheisestä lähteestä vettä. Kivi on voinut saada nimensä myös satakuntalaisesta Karkun pitäjän "Kuningas"-nimisestä talosta jolla olisi ollut alueella eräomistus tai siksi että kivi on aikoinaan ollut Ruotsin kuninkaan asettama maakuntien välinen rajamerkki.


title: Kuninkaankivi

text: Utsjoella Tenojoen rannassa sijaitsee kolme Kuninkaankiveksi kutsuttua vanhaa rajamerkkiä. Nämä kivet ovat vuonna 1751 solmitun Tanska-Norjan ja Ruotsin välisen Strömstadin rajasopimuksen mukaisia rajakiviä joista on yksi Ylä-Tenolla Inarijoen ja Karasjoen yhtymäkohdassa Kuninkaanmutkassa ja kaksi Kivikosken ja Vetsikon rannalla lähellä Utsjoen kirkonkylää. Kiviin on hakattu Ruotsin kuninkaan Adolf Fredrikin kruunumonogrammi ja vuosiluku 1766.


title: Kuninkaankivi

text: Hämeen Härkätien (yhdystie 2810, yhdystie 2802) varrelle Somerolla pystytti Somero-seura vuonna 1963 seitsemän Kuninkaankiviksi kutsuttua muistokiveä Ruotsin kunikaittein, Venäjän keisarien ja muiden merkkihenkilöiden käyntien ja yöpymisten muistoksi.


title: Etninen mellakka

text: Etninen mellakka on mellakka, jossa kaksi etnistä ryhmää taistelevat keskenään tai toiseen etniseen ryhmään kuuluvat hyökkäävät toisen kimppuun. Mellakan syy voi olla eri rotu, uskonto tai kansallisuus. Yleensä mellakan aloittajaryhmä syyttää toista kansanryhmää epäoikeudenmukaisuudesta. Mellakka voi olla huonommassa taloudellis-sosiaalisessa asemassa olevan kansanosan väkivaltaista protestointia poliisia ja yhteiskuntaa vastaan. Etninen mellakka saattaa olla pogromi, jossa hyökätään vähemmistökansanosan kimppuun.


title: Etninen mellakka

text: Tunnetuimpia etnisiä mellakoita ovat esimerkiksi Yhdysvaltain rotumellakat.


title: Yhdysvaltain rotumellakat

text: Yhdysvaltain rotumellakat ovat yleisnimitys mellakoille, joissa enimmäkseen afroamerikkalaiset eli mustat mellakoivat kohdistaen vihansa yleensä valkoisiin.


title: Yhdysvaltain rotumellakat

text: Monen mellakaksi yltyneen mielenosoituksen syy on ollut valkoisen poliisin todellinen tai väitetty liiallinen ja perusteeton väkivalta mustia kohtaan. Mellakan syynä voi olla myös valkoisten poliisien osoittama halveksunta mustia kohtaan, tai muiden valkoisten, kuin poliisien, mustiin kohdistama väkivalta. Monesti mustien aloittama rauhallinen protesti muuttuu mellakaksi.


title: Yhdysvaltain rotumellakat

text: Mellakoiden perimmäisenä syynä on pidetty valkoisten mustiin kohdistavaa syrjintää ja siitä johtuvia mustien huonoja oloja. Mustat kokevat poliisin epäoikeudenmukaiseksi. Yhdysvaltain poliisi käyttää herkästi voimaa. Nuoria mustia miehiä on paljon työttöminä. Mustien köyhyys ei yksinään selitä mellakoita.


title: Yhdysvaltain rotumellakat

text: Vuosina 1963–1968 Yhdysvalloissa oli monilla paikkakunnilla mustien mellakointia.


title: Yhdysvaltain rotumellakat

text: Vuosina 2014–2015 Yhdysvalloissa on ollut monia mellakoita, joiden syynä on ollut hallitsematon poliisiväkivalta.


title: Yhdysvaltain rotumellakat

text: Orjuus poistettiin Yhdysvalloissa 1800-luvulla, mutta tummaihoisten ihmisten syrjintä jäi lakienkin tasolla voimaan. Lakien mukaan mustat olivat tasa-arvoisia, mutta heidät pyrittiin erottelemaan valkoisista. Valkoiset syrjivät mustia työnhaussa, joten mustat syrjäytyivät valkoisia useammin.


title: Yhdysvaltain rotumellakat

text: 1950-luvulla osa Yhdysvaltain hallintoa ja mustat kansalaisoikeusaktivistit alkoivat vaatia rotuerottelun purkamista. Korkeimman oikeuden liberaali puheenjohtaja Earl Warren ja musta kansalaisoikeusaktivisti Martin Luther King ajoivat etnisten ryhmien välistä tasa-arvoa. Valkoiset vastustivat väkivalloinkin vuoden 1954 koulu-uudistusta, joka salli mustille koulunkäynnin ja yhteiset koulukuljetukset valkoisten kanssa. Vuoden 1957 kansalaisoikeuslaki johti asteittaiseen rotuerottelun purkamiseen. Silti etelän valkoinen väestö vastusti muun muassa äänioikeuden laillistamista mustille, käyttäen myös väkivaltaa. Väkivaltaisin oli valkoisten ylivaltaan pyrkivä Ku Klux Klan -järjestö, joka murhasi ja pahoinpiteli mustan kansalaisoikeusliikkeen johtohahmoja.


title: Yhdysvaltain rotumellakat

text: Osasyitä mellakoinnille ovat köyhyys, jengiytyminen, kansalaisoikeusliike ja radikalismi, mutta ne eivät yksistään selitä mellakoita.


title: Yhdysvaltain rotumellakat

text: Mellakoiden välitön laukaisija on ollut Yhdysvaltain poliisin käyttämä todellinen tai kuviteltu liika väkivalta. Yhdysvaltain poliisi on Suomen poliisia kovakouraisempi ja väkivaltaisempi. Tämä johtuu osin siitä, että Yhdysvalloissa on yleinen, laaja oikeus omistaa aseita. Niinpä poliisi käyttää kovempia otteita. Monesti poliisin väkivaltatilanteista lähtee mustien keskuudessa huhuja liikkeelle.


title: Yhdysvaltain rotumellakat

text: Monet mellakoista ovat olleet kuumalla säällä heinä-elokuussa.


title: Yhdysvaltain rotumellakat

text: Kun etelän mustia muutti 1900-luvun alku- ja keskivaiheilla pohjoisen suurkaupunkeihin, jotkut niiden kaupunginosista slummiutuivat. Sosiaaliset ongelmat, kuten rikollisuus, työttömyys ja köyhyys olivat asuinalueilla yleisiä. Köyhyys ei yksinään selitä mellakoita, vaan pikemminkin tyytymättömyys oloihin ja tapahtumiin.


title: Yhdysvaltain rotumellakat

text: Toisaalta monet muutkin kansalaisoikeusliikkeet nostivat päätään juuri 1960-luvulla ja kansalaisaktivismi oli Yhdysvalloissa voimakasta.


title: Yhdysvaltain rotumellakat

text: Yhdysvalloissa oli pitkin 1900-lukua silloin tällöin mellakoiksi yltyneitä mielenosoituksia, muun muassa Atlantassa vuonna 1906, Chicagossa 1919, Tulsassa 1921, New Yorkin Harlemissa 1935 ja 1943 sekä Detroitissa 1943.


title: Yhdysvaltain rotumellakat

text: Vuonna 1963 mustat kansalaisoikeusaktivistit järjestivät Birminghamissa ja muissa kaupungeissa satoja rauhallisia mielenosoituksia.


title: Yhdysvaltain rotumellakat

text: Alussa rauhanomaiset mielenosoitukset muuttuivat Birminghamissa aikaa myöten väkivaltaisiksi. Poliisi vastasi mielenosoituksiin muun muassa kyynelkaasulla, vesitykillä ja tuliaseilla. Lopettaakseen väkivallan presidentti John F. Kennedy lupasi kansalaisoikeudet etelän mustille. Vuoden 1964 lain mukaan rotuerottelu päättyi, mutta todellisuudessa afroamerikkalaisten asema säilyi yhä huonona.


title: Yhdysvaltain rotumellakat

text: 18. heinäkuuta 1964 eräs valkoihoinen mies suuntasi Harlemissa vesiletkun huonosti käyttäytyviin tummaihoisiin nuoriin. Yksi heistä, 15-vuotias poika, alkoi ajaa miestä takaa. Poliisi saapui paikalle ja poika hyökkäsi päin valkoista poliisia, joka ampui hänet kuoliaaksi. 300 pojan koulutoveria protestoi tappoa.


title: Yhdysvaltain rotumellakat

text: Afroamerikkalaiset kokoontuivat pojan hautajaisiin. Poliisijohtaja yritti rauhoittaa heitä lupaamalla, että ampuminen tutkittaisiin. Mustat vastasivat heittelemällä pulloja ja kiviä. Poliisi yritti hajottaa väkijoukon hakkaamalla pampuilla ja ampumalla jatkuvasti ilmaan. Seuraavina päivinä mellakointi jatkui verisenä. Poliisi ampui kovilla. 22. kesäkuuta 1000 mellakoijaa otti yhteen poliisin kanssa. Mellakoijien määrä kasvoi 4 000:ksi. Yksi mellakoija kuoli, 118 haavoittui ja poliisi pidätti 465.


title: Yhdysvaltain rotumellakat

text: Rochesterissa syntyi parin viikon sisään poliisiväkivallasta katujuhlien keskellä väkivaltainen mellakka. Levisi huhuja, että poliisikoira olisi purrut lasta ja että poliisi olisi lyönyt raskaana olevaa naista. Ns ”hyvät pojat” heittelivät kiviä ikkunoista sisään. Myöhemmin mellakkaan tuli varttuneempia. Pidätetyistä mellakoijista suurin osa oli 20–40-vuotiaita työssä käyviä ihmisiä ilman merkintää poliisin kirjoissa, ja 15 % valkoisia.


title: Yhdysvaltain rotumellakat

text: Yhdysvalloissa oli monia rasisminvastaisia mielenosoituksia ja mellakoita 1965–1968. Ensimmäinen 1960-luvun lopun suurista mellakoista oli vuonna 1965 Wattsin kaupunginosassa, Los Angelesissa Kaliforniassa. Watsissa afroamerikkalaisten keskimääräinen taloudellinen asema oli parempi kuin monien muiden Yhdysvaltain suurkaupunkien slummeissa. Watts oli väljästi rakennettu viihtyisä alue, ja Los Angelesin 650 000 hengen suuruisella mustalla väestöllä oli korkeampi tulotaso ja työllisyysaste sekä alempi rikollisuusaste kuin muualla mustien asuttamalla suurkaupungin alueella. Kaupungin asukkaista 17 % oli mustia, heitä oli suunnilleen yhtä suuri osuus kaupunginvaltuustossa. Afroamerikkalaisia oli paljon myös poliisin joukossa.


title: Yhdysvaltain rotumellakat

text: 11. elokuuta 1965 moottoripyörällä ajanut poliisi pysäytti nuoren mustan miesajajan, joka vaikutti ajotapansa perusteella juopuneelta. Pidätys näytti alussa sujuvan asiallisesti. Paikalle saapui pian mustan miesajajan äiti. Syntyi kamppailu ja poliisi pidätti miehen, mistä parisataapäinen väkijoukko raivostui. Poliisi lähti paikalta ja odotti väkijoukon hajaantuvan. Vihaisista teineistä ja nuorista miehistä koostuva väkijoukko kasvoi kuitenkin tuhathenkiseksi.


title: Yhdysvaltain rotumellakat

text: Pidätyspaikalle saapui lisää poliiseja ja myös musta väkijoukko, joka haukkui poliiseja. Yksi musta sylki poliisin päälle ja poliisi pidätti hänet. Nopeasti levisi huhu, jonka mukaan poliisit olisivat pahoinpidelleet raskaana ollutta naista. Mustat kostivat väitetyn pahoinpitelyn pysäyttämällä tapaamansa valkoisten ajajien autot, ja pieksämällä ajajat. Poliiseja saapui lisää paikalle. Seuraavana päivänä mustat alkoivat ryöstellä kauppoja, ja sivusta katselijat toistelivat suositun rhythm & blues -levyjuontaja Nathaniel ”Magnificent” Montaguen kertosäettä ”"Burn baby burn”," ”polta baby polta”. Mellakoijat pysäyttivät palokunnan. He hyökkäsivät myös mustien omistamiin kauppoihin. Poliisi ja mellakoiden johtohahmot yrittivät yhdessä pysäyttää mellakan, mutta turhaan. Kansalliskaartin sotilaat saapuivat 3. mellakkapäivänä 13. elokuuta. Myös Martin Luther King saapui paikalle ja halusi pysäyttää mellakan, mutta musta väkijoukko heitteli häntäkin erilaisilla esineillä.


title: Yhdysvaltain rotumellakat

text: 34 ihmistä kuoli viiden päivän mellakoissa, tuhat haavoittui. Poliisi pidätti yli 3000 mellakoijaa. Mellakoijia oli reilut 30 000 ja 70 000 ihmistä oli tukemassa heitä passiivisesti. Mellakoijat ryöstivät, vaurioittivat tai tuhosivat ainakin 977 rakennusta. Poliisin avuksi tuli 4 000 kansalliskaartin sotilasta.


title: Yhdysvaltain rotumellakat

text: Vuonna 1967 valkoiset rikkoivat mustien ikkunoita, sytyttivät koteja tuleen ja pahoinpitelivät heitä. Kesän 1967 aikana oli 164 mellakkaa, joiden yhteydessä kuoli 83 ihmistä.


title: Yhdysvaltain rotumellakat

text: 23. heinäkuuta 1967 valkoinen poliisi sulki Detroitissa laittoman baarin ja pidätti kaikki juhlijat varhaisina sunnuntaiaamun pikkutunneilla. Pettyneet mustat alkoivat ryöstellä 12. kadulla. Alivoimainen poliisi uskoi aluksi ryöstelyn pysähtyvän itsestään. Riemuitseva väkijoukko ryntäili ryöstelemään, paikalla oli karnevaalia muistuttava tunnelma. Seuraavana iltana joku sytytti tulipalon, eikä väkijoukko päästänyt palokuntaa paikalle. Mellakointi laajeni myös muihin kaupunginosiin.


title: Yhdysvaltain rotumellakat

text: Sala-ampumista esiintyi. Syntyi yksi Yhdysvaltain historian pahimmista mellakoista. Myös merkittävä määrä valkoisia osallistui mellakkaan.


title: Yhdysvaltain rotumellakat

text: Kansalliskaarti ja armeija kutsuttiin pysäyttämään levottomuuksia. Kymmeniä kuoli. Mellakoijat ryöstivät yli 2 500 kauppaa.


title: Yhdysvaltain rotumellakat

text: Vuonna 1968 mustat ja vasemmistolainen Students for a Democratic Society -liike marssivat yhdessä, koska he vastustivat uuden voimistelulaitoksen rakentamista Harlemin asuinalueelle. Poliisit löivät heitä pampulla. Poliisiväkivallasta seurasi Harlemissa mellakoita, jotka levisivät nopeasti moniin suuriin pohjoisen ja etelän kaupunkeihin. Mustien keskuuteen syntyi väkivaltainen vastarintaliike Black Power.


title: Yhdysvaltain rotumellakat

text: Martin Luther King murhattiin vuonna 1968, mistä seurasi valtava mellakoiksi yltynyt mielenosoitusaalto. King itse oli vastustanut väkivaltaa ja pyrkinyt aina hillitsemään myös mustien väkivaltaa.


title: Yhdysvaltain rotumellakat

text: 125 kaupungissa oli levottomuuksia, muun muassa Chicagossa, Baltimoressa ja pääkaupunki Washingtonissa.


title: Yhdysvaltain rotumellakat

text: Chicagossa mustat ryöstivät pääosin valkoisten omistamia kauppoja ja sytyttivät polttopulloilla rakennuksia tuleen. Chicagon rähinöinnin kukistaminen vei 34 mustan ja 5 valkoisen hengen. Mellakointia torjumaan saapui 10 500 poliisia ja 6 700 Illinoisin kansalliskaartin sotilasta. Saapuneita poliiseja sala-ammuttiin, mutta heitä ei kuollut. Nuorille asetettiin ulkonaliikkumiskielto ja aseiden myynti kiellettiin. Poliisi ja kansalliskaarti sai luvan käyttää kyynelkaasua ja ampua kuoliaaksi polttopulloa heittelevät mellakoijat, sekä vammauttaa ryöstäjiä. Myös Baltimoressa oli suuri mellakka, jossa ryöstettiin tai poltettiin tuhat kauppaa. Kuusi kuoli, 700 haavoittui. Kansalliskaarti ja armeija toimivat. Poliisi pidätti 5 800 ihmistä.


title: Yhdysvaltain rotumellakat

text: Washington DC:ssä rauhanomainen mielenosoitus muuttui nopeasti suureksi rähinäksi.


title: Yhdysvaltain rotumellakat

text: Kingin murhan aiheuttamat mellakat hiipuivat melko nopeasti. Osasyynä tähän oli se, että Kingin tavoite rotuerottelun poistosta oli pitkälti toteutunut. Silti mustien sosioekonominen asema ei parantunut.


title: Yhdysvaltain rotumellakat

text: Maaliskuussa 1991 ehdonalaista suorittanut Rodney King pakeni poliisia juovuksissa autollaan, mutta pysähtyi kun huomasi paon mahdottomaksi. Pidätyksessä valkoiset poliisit raahasivat mustan Kingin ulos autosta, ja hakkasivat tämän pampuilla lähes hengiltä. Tapahtuma tallentui videolle, joka esitettiin televisiossa.. Poliisit haastettiin oikeuteen, mutta tuomioistuin vapautti heidät. Mustat osoittivat mieltään. Mielenosoitukseen saapui mellakoivaa mustaa väkeä. Mellakoijat polttivat autoja ja rakennuksia, sekä ryöstelivät. Aseistettujen mustien ryöstelijöiden ja itseään puolustavien korealaistaustaisten yhdysvaltalaisten välillä oli ammuskelua. Poliisi lähetti paikalle vahvistuksia. Kansalliskaarti ei saanut ajoissa aseita ja ammuksia ja viipyi sen takia ainakin vuorokauden. Armeija, kansalliskaarti ja liittovaltion poliisi saivat tilanteen hallintaansa vasta 3.–4. päivänä. 54 kuoli, yli 2 000 haavoittui.


title: Yhdysvaltain rotumellakat

text: Vuosina 2014–2015 afroamerikkalaiset osoittivat mieltään ja mellakoivat vastalauseena sille, että poliisi tappoi aseettomia tummaihoisia. Mellakoita oli Fergusonissa, Baltimoressa ja New Yorkissa.


title: Yhdysvaltain rotumellakat

text: Elokuussa 2014 poliisi tappoi Fergusonissa aseettoman mustan nuoren miehen, Michael Brownin. Brown oli varastanut savukkeita ja hyökännyt poliisin kimppuun. Erilaisia huhuja liikkui surmasta. Surma ja poliisin epäkunnioittava käytös laukaisivat mielenosoitukset ja kymmenpäiväiset mellakat. Valamiehistö vapautti valkoihoiset poliisit marraskuussa, mikä käynnisti uudet mellakat.


title: Yhdysvaltain rotumellakat

text: Keväällä 2015 poliisi paiskasi Baltimoressa pidättämänsä mustan Freddie Grayn poliisiauton takaosaan sillä seurauksella, että pidätetty sai niin vaikeat vammat, että vajosi koomaan ja kuoli. Hänen kuolemastaan ja hautajaisistaan alkaneet mellakat levisivät Philadelphiaan. Baltimoressa yli kymmenen poliisia loukkaantui. Kansalliskaarti kutsuttiin apuun pysäyttämään levottomuudet.


title: Kansalaisteknologia

text: Kansalaisteknologia on yleensä informaatioteknologiaa tai innovaatioita, jotka tukevat osallistumista, yhteistyötä ja vuorovaikutusta yhteisten asioiden hyväksi, parantavat julkista infrastruktuuria tai tehostavat yleisesti paikallis- ja kansallishallintoa. Kansalaisteknologian sovellukset usein hyödyntävät avoimia tietovarantoja ja avointa lähdekoodia.


title: Uusi musta

text: Uusi musta on Musta Paraati -yhtyeen paluusingle. Se julkaistiin 22. toukokuuta 2015, kuukausi ennen yhtyeen Provinssirockista alkavaa paluukiertuetta. Single on ensimmäinen, jolla esiintyy yhtyeen uusi laulaja Herra Ylppö, muuten kokoonpano on sama kuin yhtyeen Peilitalossa-albumilla vuonna 1983. Myös yhtyeessä syksyllä 1983 rumpuja soittanut tuottaja Gabi Hakanen on mukana singlellä sovittajana.


title: Martti Kuosmanen

text: Martti-Olavi Kuosmanen (s. 4. syyskuuta 1950 Kotka) on suomalainen näyttelijä, joka on esiintynyt kahdessa suomalaisessa elokuvassa. Vuonna 1975 hän esiintyi "Siunatun hulluuden" Elmeri Rummukaisena ja seuraavana vuonna "Antti Puuhaaran" tervamiehenä. Kuosmasella on myös pieni rooli elokuvassa "Teit meistä kauniin".


title: Sande Vettenranta

text: Sami "Sande" Teemu Henrikki Vettenranta on suomalainen rumpali. Hän on soittanut yhtyeissä Problems?, Musta Paraati, Havana Black, Clifters, Balls ja Kari Peitsamo Road Hogs sekä Marjo Leinosen ja Tumppi Varosen taustayhtyeissä.


title: Pitch Perfect 2

text: Pitch Perfect 2 on vuonna 2015 ensi-iltansa saanut musikaali-komediaelokuva ja jatko-osa vuoden 2012 elokuvalle "Pitch Perfect". Se on näyttelijänä tunnetuksi tulleen Elizabeth Banksin esikoisohjaus. "Pitch Perfect 2" tuli teatterilevitykseen 15. toukokuuta 2015.


title: Pitch Perfect 2

text: "Pitch Perfect 2" sai kriitikoilta myönteisen vastaanoton, joskaan ei yhtä hyvää kuin ensimmäinen osa. Se oli myös tuottoisa ja on kaikkien aikojen eniten lipputuloja kerännyt musikaalikomedia. Studio ilmoitti jatko-osasta "Pitch Perfect 3" jo kuukausi ensi-illan jälkeen.


title: Pitch Perfect 2

text: Becca, Fat Amy ja koko sähäkkä The Barden Bellas -a cappella-jengi jatkavat tarinaa siitä, mihin edellisessä osassa jäätiin. Lincoln Centerin nöyryyttävän esityksen jälkeen Bellat astuvat kansainvälisille areenoille osallistumalla Euroopassa järjestettävään lauluyhtyeiden kilpailuun, jota yksikään amerikkalainen kandidaatti ei ole vielä voittanut.


title: Luettelo YK:n pakkausnumeroista 1301–1400

text: Alla on esitetty YK:n asettamat kemikaalien sekä teollisten valmisteiden pakkaus- ja kuljetusmerkinnät aineille, joiden YK-numerot ovat 1301–1400.


title: Petri (saari)

text: Petri eli Petrisaari on Puruveden saari Savonlinnassa Mustanselän koillispuolella. Härkösaaresta sen erottaa Petrinsalmi. Saaressa on lampi, jonka nimi on Petrinlampi. Petrissä on kolme retkisatamaa.


title: Kaarresalo

text: Kaarresalo on Oulujärven saari Vaalassa. Se kuuluu Natura 2000 -luonnonsuojelualueverkostoon. Kaarresalossa on retkisatama.


title: Barga

text: Barga on kunta Italiassa Toscanan alueella olevassa Luccan maakunnassa. Kunta sijaitsee Apuaanisten Alppien juurella, ja sen läpi virtaa Serchiojoki.


title: Barga

text: Kunnan näkyvin rakennus on keskiaikainen tuomiokirkko "Duomo di Barga". Kirkon vieressä olevalla nurmikentällä, jonka nimi on "Arringo", pidettiin keskiajalla kokouksia. Bargassa on myös teatteri, jonka juuret ylettyvät vuoteen 1668.


title: Barga

text: Italialainen runoilija Giovanni Pascoli asui Bargassa olevassa "Castelvecchio Pascolin" kylässä.


title: Prick Up Your Ears

text: Prick Up Your Ears () on vuonna 1987 ensi-iltansa saanut Stephen Frearsin ohjaama brittiläinen elämäkerrallinen draamaelokuva näytelmäkirjailija Joe Ortonista (1933–1967) ja hänen rakastajastaan Kenneth Halliwellista. Elokuva perustuu John Lahrin samannimiseen elämäkertakirjaan (1978), jonka pohjalta Alan Bennett sovitti elokuvan käsikirjoituksen. Elokuvan pääosissa ovat Gary Oldman Ortonina ja ja Alfred Molina Halliwellina. Kehyskertomuksena ovat elämäkerturi Lahrin (Wallace Shawn) ja tämän vaimon (Lindsay Duncan) keskustelut Ortonin entisen kirjallisuusagentin (Vanessa Redgrave) kanssa. Elokuvan tuottajana toimi Andrew Brown.


title: Prick Up Your Ears

text: "Prick Up Your Ears" kertoo näytelmäkirjailija John ”Joe” Ortonista (Gary Oldman) ja hänen rakastajastaan Kenneth Halliwellista (Alfred Molina) 1960-luvun Lontoossa. He tapasivat Royal Academy of Dramatic Artissa 1950-luvun alussa. Ajan kuluessa Ortonin luottamus hänen kirjoittajanlahjoihinsa kasvaa, kun taas Halliwellin kirjoittaminen polkee paikallaan. Orton ja Halliwell ajautuvat koomiseksi ”vanhanaikaiseksi aviopariksi”; Ortonin menestyttyä hänestä tulee menevä ”aviomies”, ja Halliwell on tuskastuneen ja sivuutetun ”vaimon” roolissa. Erään mustasukkaisuusriidan aikana Halliwellin käteen osuu vasara, ja Orton kuolee yhdeksään päähän osuneeseen iskuun. Murhattuaan kumppaninsa Halliwell tekee itsemurhan.


title: Prick Up Your Ears

text: "Prick Up Your Ears" kuvattiin Lontoossa ja Marokon Tangerissa kesällä 1986. Elokuvan tuotantoyhtiöinä olivat Civilhand ja Zenith Entertainment.


title: Prick Up Your Ears

text: Elokuvan nimi on kaksimielinen sanaleikki, joka englannin yleiskielellä tarkoittaa ”höristä korviasi”, mutta puhekielisenä viittaa myös anaaliseksiin, koska ”ears” on anagrammi sanasta ”arse”. Kenneth Halliwell ehdotti nimeä alun perin Ortonilta tilatun elokuvakäsikirjoituksen "Up Against It" nimeksi. The Beatles -yhtyeen tähdittämäksi suunniteltua elokuvaa ei koskaan toteutettu. Epäonninen Beatles-hanke on yhtenä aiheena tässä elokuvassa.


title: Prick Up Your Ears

text: "Prick Up Your Ears" sai ensi-iltansa Yhdysvaltain New Yorkissa 17. huhtikuuta 1987. Laajempaan teatterilevitykseen elokuva pääsi Yhdysvalloissa 8. toukokuuta 1987. Elokuva oli kilpailemassa myös Cannesin elokuvajuhlilla Kultaisesta palmusta. Yhdysvalloissa elokuvan teatterilevityksestä vastasi The Samuel Goldwyn Company ja Isossa-Britanniassa Curzon Film Distributors. Elokuvaa esitettiin Yhdysvalloissa laajimmillaan 36:ssa elokuvateatterissa. "Prick Up Your Ears" tuotti Yhdysvalloissa 1 654 743 dollarin lipputulot. Yhdysvalloissa "Prick Up Your Ears" julkaistiin ensi kerran VHS:nä 26. toukokuuta 1988 ja DVD:nä 10. huhtikuuta 2000. Elokuvasta on saatavilla useita eri DVD-versioita.


title: Prick Up Your Ears

text: "Prick Up Your Ears" on saanut myönteisen vastaanoton elokuvakriitikoilta. Rotten Tomatoes -sivuston mukaan 92% kriitikoista on antanut "Prick Up Your Earsille" positiivisen arvosanan 7,5/10 keskiarvolla. Keräys perustuu 25 arviointiin. 4 320 käyttäjästä 80% on antanut elokuvalle positiivisen arvosanan 3,7/5 keskiarvolla. Internet Movie Databasen 4 078 käyttäjää on antanut elokuvalle keskiarvon 7,4/10. Elokuvakriitikko Roger Ebert antoi elokuvalle täydet neljä tähteä neljästä ja kehui Redgraven roolisuoritusta loistavaksi. Hän kehui myös Oldmanin ja Molinan roolisuorituksia ja sanoi niiden olevan vuoden parhaimpia. "Mountain Xpressin" elokuvakriitikko Ken Hanke antoi elokuvalle neljä tähteä viidestä.


title: Aleš Kranjc

text: Aleš Kranjc (s. 29. heinäkuuta 1981 Jesenice, Slovenian ST, Jugoslavia) on slovenialainen jääkiekkopuolustaja, joka pelaa Alps Hockey Leaguen slovenialaisjoukkue HDD Jesenicessä. Hän on aiemmin pelannut ulkomailla Itävallassa, Unkarissa, Tšekissä, Saksassa, Venäjällä ja Ruotsissa.


title: Aleš Kranjc

text: Kranjc on HK Jesenicen kasvatti. Hän debytoi seuran miesten joukkueessa 16-vuotiaana Slovenian pääsarjassa kaudella 1997–1998. Kranjc voitti sarjan puolustajien pistepörssin kaudella 2004–2005 tehoilla 15+11=26 ja kaudella 2005–2006 tehoilla 17+15=32. Hän voitti Slovenian-mestaruuden vuosina 2005, 2006 ja 2008. Kranjc voitti Jesenicessä myös Interligan mestaruuden vuosina 2005 ja 2006. Kaudella 2005–2006 hän edusti joukkuetta myös Continental Cupissa.


title: Aleš Kranjc

text: Kaudeksi 2006–2007 Kranjc oli siirtymässä Ruotsin toiseksi korkeimmalle sarjatasolle HockeyAllsvenskanin Södertälje SK:hon, mutta hän palasi kuitenkin ennen kauden alkua perhesyistä takaisin Jeseniceen. Joukkue siirtyi kaudeksi 2006–2007 pelaamaan Itävallan Erste Bank Eishockey Ligaa. Kranjc oli 11 osumallaan joukkueen eniten maaleja tehnyt puolustaja. Kaudella 2007–2008 hän oli Jesenicen tehokkain puolustaja tehoilla 5+17=22, kuten myös kaudella 2008–2009 tehoilla 9+27=36, joilla Kranjc jakoi EBEL:n puolustajien pistepörssin yhdeksännen sijan EC Salzburgin Lee Sweattin kanssa.


title: Aleš Kranjc

text: Kaudella 2009–2010 Kranjc jatkoi EBEL-uraansa itävaltalaisessa Vienna Capitalsissa ja kaudella 2010–2011 unkarilaisessa Alba Volán Székesfehérvárissa, jossa hän voitti myös kauden päätteeksi Unkarin-mestaruuden. Kaudeksi 2011–2012 Kranjc siirtyi Tšekin Extraligaan ja HC České Budějovicen riveihin. Hän jakoi joukkueen sisäisen tehotilaston voiton Jiří Šimánekin kanssa lukemalla +10. Elokuussa 2012 Kranjc siirtyi koeajalle Saksan DEL-liigan Kölner Haieen. Syyskuussa hän sai joukkueeseen sopimuksen kaudeksi 2012–2013. Marraskuussa sitä jatkettiin vielä vuodella. Kranjc eteni Kölnin kanssa aina DEL:n finaaleihin saakka, mutta mestaruuden vei lopulta kuitenkin Eisbären Berlinin otteluvoitoin 3–1. Myös kaudella 2013–2014 Köln eteni finaaleihin, mutta tällä kertaa Saksan-mestaruuden vei ERC Ingolstadt otteluvoitoin 3–0.


title: Aleš Kranjc

text: Syyskuussa 2014 Kranjc siirtyi Venäjän toiseksi korkeimmalle sarjatasolle VHL-joukkue Kuban Krasnodariin, mutta viiden siellä pelatun ottelun jälkeen hän siirtyi lokakuussa try-outille Ruotsin toiseksi korkeimmalle sarjatasolle HockeyAllsvenskanin Södertälje SK:hon. Marraskuussa Kranjc sai joukkueeseen loppukauden 2014–2015 kattaneen sopimuksen. Kaudeksi 2015–2016 hän siirtyi vuoden mittaisella sopimuksella Tšekin Extraligan Piráti Chomutoviin. Marraskuussa 2015 Kranjc siirtyi sieltä loppukaudeksi Itävaltaan EBEL-liigan Graz 99ersiin.


title: Aleš Kranjc

text: Kaudeksi 2016–2017 Kranjc siirtyi vuoden mittaisella sopimuksella kansainvälisen Alps Hockey Leaguen slovenialaisjoukkue HDD Jesenicen riveihin.


title: Aleš Kranjc

text: Kranjc edusti Sloveniaa Sotšin olympiakisoissa 2014 sekä Torinon, Vancouverin ja Sotšin olympialaisten karsinnoissa. Hän pelasi myös MM-kilpailuissa vuosina 2003, 2006, 2008, 2011, 2013 ja 2015. Vuoden 2006 turnauksessa Kranjc oli pelipaikastaan huolimatta Slovenian paras maalintekijä ja toiseksi paras pistemies Anže Kopitarin jälkeen tehoilla 4+2=6. Hän voitti myös turnauksen puolustajien maalipörssin. Kranjc pelasi myös B-sarjan MM-kilpailuissa vuonna 2000, I-divisioonan MM-kilpailuissa vuosina 2004 ja 2010 voittaen molemmista turnauksista lohkokultaa sekä IA-divisioonan MM-kilpailuissa vuosina 2012, 2014 ja 2016 voittaen kultaa.


title: Aleš Kranjc

text: Kranjc pelasi myös alle 20-vuotiaiden II-divisioonan MM-kilpailuissa vuonna 2001, jolloin hän voitti kultaa. Kranjcilla oli turnauksessa Slovenian paras teholukema +7. Hän pelasi myös alle 20-vuotiaiden C-sarjan MM-kilpailuissa vuosina 1999 ja 2000, joista jälkimmäisessä turnauksessa Kranjc voitti joukkueensa sisäisen maalipörssin ja jakoi turnauksen puolustajien maalipörssin voiton Itävallan Thomas Pöckin kanssa. Hän pelasi myös alle 18-vuotiaiden B-sarjan EM-kilpailuissa vuonna 1997, C-sarjan EM-kilpailuissa vuonna 1998 ja I-divisioonan EM-kilpailuissa vuonna 1999.


title: Bagni di Lucca

text: Bagni di Lucca on kunta Italiassa Toscanan alueella olevassa Luccan maakunnassa. Kunta on ollut tunnettu kylpyläkaupunki jo roomalaisten aikaan. Bagni di Luccassa on kuumia lähteitä, joiden vesi sisältää sulfaattia, bikarbonaattia ja kalsiumia.


title: Oma (etunimi)

text: Oma on etunimi, joka on Suomessa adjektiiviin "oma" perustuva ensisijaisesti miehen etunimi. Muun muassa Yhdysvalloissa Oma on naisen etunimi, Omarin feminiininen vastine. Suomessa kansatieteilijä H. A. Reinholm ehdotti Omaa nimeksi vuonna 1879. Oma oli Inkerinmaan ja Pietarin kalenterissa vuonna 1909, Suomen almanakassa 9. elokuuta 1929 – 1950.


title: Abetone

text: Abetone on kunta Italiassa Toscanan alueella olevassa Pistoian maakunnassa. Kunnassa on vajaat 700 asukasta.


title: Abetone

text: Abetonessa on hiihtokeskus, jossa on 50 kilometriä laskettelurinteitä. Hiihtokeskus on ollut myös useasti Italian ympäriajossa etappimaalina.


title: Major League Baseball -kausi 1942

text: Major League Baseball -kauden 1942 päätteeksi pelatussa World Series -ottelusarjassa kohtasivat St. Louis Cardinals ja New York Yankees. Kymmenes MLB:n All-Star -ottelu pelattiin Polo Groundsilla, New Yorkissa, NY, 6. heinäkuuta 1942. AL voitti ottelun juoksuin 3–1.


title: Doru Tureanu

text: Doru Tureanu (11. tammikuuta 1954 – 11. maaliskuuta 2014 Bukarest, Romania) oli romanialainen jääkiekkoilija. Hän on Romanian A-maajoukkueen kaikkien aikojen eniten tehopisteitä (113) tehnyt ja otteluita pelannut (112) pelaaja. Tureanu toimi myös maajoukkueen kapteenina. Hän oli pelipaikaltaan keskushyökkääjä ja laukoi oikealta.


title: Doru Tureanu

text: Jo 14-vuotiaana pääsarjatasolla debytoinut Tureanu pelasi koko uransa ajan Dinamo Bukarestissa. Hän oli kiinnostunut siirtymään uransa aikana myös NHL-joukkue Montréal Canadiensiin sekä Neuvostoliiton mestaruussarjan TsSKA Moskovaan, jonne Tureanu ei kuitenkaan koskaan siirtynyt, sillä joukkueen valmennusjohdon mukaan hänen olisi ollut vaikea löytää joukkueesta paikkaa. Tureanu ei lopulta lähinnä perhesyistä kuitenkaan koskaan lähtenyt pelaamaan ulkomaille. Hän pelasi Dinamossa vuosina 1969–1987 voittaen Romanian pääsarjan mestaruuden kuusi kertaa vuosina 1971, 1972, 1973, 1976, 1979 ja 1981. Tureanu pelasi useimmiten samassa ketjussa Marian Costean ja Dumitru Axinten kanssa, kuten myös maajoukkueessa.


title: Doru Tureanu

text: Tureanu edusti Romaniaa Innsbruckin olympiakisoissa 1976 ja Lake Placidin olympiakisoissa 1980. Hän ylsi molemmissa turnauksissa joukkueensa sisäisen piste- ja maalipörssin voittoon; vuoden 1980 turnauksessa tehoilla 5+2=7 ja vuoden 1976 turnauksessa Romania pelasi olympialaisten B-ryhmässä Tureanun tehdessä tehot 6+6=12. Hän pelasi myös MM-kilpailuissa vuonna 1977, B-sarjan MM-kilpailuissa vuosina 1973, 1974, 1975, 1976, 1978, 1979, 1980, 1981, 1982, 1983 ja 1984 sekä C-sarjan MM-kilpailuissa vuosina 1971, 1972, 1985, 1986 ja 1987. Tureanu pelasi lisäksi myös Thayer Tutt Trophyssa vuonna 1984.


title: Doru Tureanu

text: Tureanu valittiin IIHF Hall of Fameen vuonna 2011 kaikkien aikojen toisena romanialaispelaajana Eduard Panăn jälkeen. Hän kuoli 60-vuotiaana Colentinan sairaalassa 11. maaliskuuta 2014.


title: Mokhtar Belmokhtar

text: Mokhtar Belmokhtar (s. 1. kesäkuuta 1972) on algerialainen ääri-islamilainen jihadisti. Belmokhtar toimi ensin islamilaisen Maghrebin al-Qaida -terroristijärjestössä ja perusti sittemmin oman ryhmittymänsä nimeltä verellä allekirjoittaneiden pataljoona, joka yhdistyttyään malilaisen Mujaon kanssa toimi nimellä al-Murabitoun. Al-Murabitoun liittyi vuonna 2017 muiden järjestöjen kanssa Jamaat Nusrat al-Islam wal-Muslimin eli JNIM-nimiseksi ryhmäksi, jonka johtajiin Mokhtar Belmokhtar nykyisin kuuluu. Belmokhtarin johtamat joukot tunnetaan esimerkiksi In Aménasin panttivankikriisistä.


title: Mokhtar Belmokhtar

text: Mokhtar Belmokhtar syntyi Ghardaïassa Itä-Algeriassa vuonna 1972. Islamistisilla internetsivuilla julkaistujen haastattelujen mukaan hän kiinnostui jihadista jo kouluikäisenä. Palestiinalainen islamisti Abdallah Azzam surmattiin vuonna 1989, minkä innoittamana Belmokhtar matkusti 19-vuotiaana Afganistaniin al-Qaidan koulutukseen. Siellä hän omien sanojensa mukaan osallistui taisteluihin eri puolilla maata. Palatessaan Algeriaan maa oli peruttujen vaalien seurauksena suistunut sisällissotaan. Belmokhtar liittyi ensin Aseelliseen islamilaiseen ryhmään ja myöhemmin siitä eronneeseen ryhmään nimeltä Groupe Salafiste pour la Prédication et le Combat eli GSPC. Algerialaisen journalisti Mohamed Arezki Himeun mukaan Belmokhtar menetti 1990-luvun taisteluissa toisen silmänsä ja käyttää nykyisin tekosilmää.


title: Mokhtar Belmokhtar

text: GSPC liittyi islamilaisen Maghrebin al-Qaidaan ja Belmokhtarista tuli järjestöön kuuluneen ryhmän johtaja Algerian ja Malin rajan aavikkoalueella. Vuonna 2008 Belmokhtarille uskolliset joukot sieppasivat joksikin aikaa Yhdistyneiden kansakuntien Nigerin lähettilään Robert Fowlerin. Al-Qaidaan yhteyksissä olleiden kapinallisten otettua haltuunsa Pohjois-Malin vuonna 2011 Belmokhtarista tehtiin havaintoja Timbuktussa ja Gaossa. Islamilaisen Maghrebin al-Qaidan sisäisen eripuran takia hän menetti arvonsa ”Sahelin emiirinä” ja perusti 2012 oman jihadistiryhmänsä nimeltä Verellä allekirjoittaneiden pataljoona. Ryhmän ensimmäinen suurempi operaatio oli hyökkäys syrjäiseen öljyntuotantolaitokseen Lounais-Algerian In Aménasissa. Hyökkäyksestä alkoi In Aménasin panttivankikriisi. Satojen panttivankien joukossa oli useita länsimaalaisia kaasulaitoksen työntekijöitä. Algerian armeijan joukot valtasivat laitoksen takaisin, mutta 38 kaapattua kuoli. Heistä suuri osa oli ulkomaalaisia.


title: Mokhtar Belmokhtar

text: Vuonna 2013 Belmokhtarin verellä allekirjoittaneiden pataljoonan uutisoitiin yhdistyneen Mujao-islamistijärjestön kanssa ja muodostaneen Al-Murabitoun-järjestön. Maaliskuussa 2013 Tšadin armeija ilmoitti surmanneensa Belmokhtarin terroristitukikohdassa Pohjois-Malissa, mutta myöhemmin hänen uutisoitiin suunnitelleen ja toimeenpanneen itsemurhaiskuja Kidalin sotilastukikohtaa ja ranskalaista uraanikaivosta vastaan Nigerissä. Maaliskuussa 2015 Al-Murabitoun otti vastuun rakettihyökkäyksestä YK:n tukikohtaa vastaan Pohjois-Malissa, missä kuoli kolme henkilöä.


title: Mokhtar Belmokhtar

text: Kesäkuussa 2015 Libyan hallitus väitti Belmokhtarin saaneen surmansa Yhdysvaltojen ilmaiskussa Libyassa. Yhdysvallat myönsi iskun kohteena olleen Belmokhtarin, mutta ei vahvistanut tämän kuolleen iskussa. Ansar al-Sharia -järjestön mukaan iskussa kuoli seitsemän henkilöä, mutta Belmokhtar ei ollut heidän joukossaan.


title: Mokhtar Belmokhtar

text: Belmokhtarin uskotaan saavan rahoituksensa laajamittaisella salakuljetuksella, josta hän on myös saanut lempinimensä "Mister Marlboro". Belmokhtar on vuonna 2007 tuomittu poissaolevana kuolemaan Algeriassa. Yhdysvallat on luvannut hänen pidätykseensä johtavista tiedoista viiden miljoonan dollarin palkkion. Jamestown Foundationin mukaan Belmokhtarilla on läheiset yhteydet alueen tuaregeihin ja hän on ottanut neljä vaimoa paikallisista tuaregi- ja arabiyhteisöistä.


title: Mokhtar Belmokhtar

text: Maaliskuussa 2017 neljä al-Qaidaan liitoksissa ollutta ryhmää, al-Murabitoun, Ansar Dine, Macinan vapautusrintama ja Islamilaisen Maghrebin al-Qaida liittyivät yhdeksi järjestöksi nimellä Jamaat Nusrat al-Islam wal-Muslimin eli JNIM. Mokhtar Belmokhtar kuuluu tuaregitaustaisen Iyad Ag Ghalyn ohella uuden järjestön johtoon.


title: Andrzej Duda

text: Andrzej Sebastian Duda (s. 16. toukokuuta 1972 Krakova) on Puolan nykyinen presidentti.


title: Andrzej Duda

text: Duda opiskeli oikeustiedettä Jagellon yliopistossa. Vuonna 2005 hänestä tuli oikeustieteen tohtori hallinto-oikeudessa.


title: Andrzej Duda

text: Vuonna 2010 hän osallistui Krakovan pormestarinvaaleihin. Ensimmäisellä kierroksella hän sijoittui kolmanneksi 22,38%:n kannatuksella. Vuonna 2011 hänet valittiin Sejmin jäseneksi.


title: Andrzej Duda

text: Vuoden 2014 eurovaaleissa hänet valittiin Euroopan parlamentin jäseneksi.


title: Andrzej Duda

text: Andrzej Duda oli konservatiivisen Laki ja oikeus -puolueen ehdokas vuoden 2015 presidentinvaaleissa. Hän voitti ensimmäisen kierroksen 34,8 %:n kannatuksella. Toisella kierroksella hän syrjäytti istuvan presidentin Bronisław Komorowskin saatuaan 51,55 % äänistä. Toukokuussa 2015 hänestä tuli Wolbromin kunniakansalainen.


title: Andrzej Duda

text: Vuonna 1994 Duda meni naimisiin saksan kielen opettaja Agata Kornhauserin kanssa. Heillä on tytär Kinga, joka on syntynyt vuonna 1995. Agatan isä on puolalainen runoilija ja kirjallisuuskriitikko Julian Kornhauser.


title: Agatha (elokuva)

text: Agatha () on vuonna 1979 ensi-iltansa saanut Michael Aptedin ohjaama brittiläis-yhdysvaltalainen jännitysdraamaelokuva, jonka pääosissa ovat Vanessa Redgrave ja Dustin Hoffman. "Agathan" käsikirjoituksen laativat Kathleen Tynan ja Arthur Hopcraft. Elokuvan tuottivat Jarvis Astaire, Gavrik Losey ja Dustin Hoffman.


title: Agatha (elokuva)

text: "Agatha" sijoittuu joulukuuhun 1926, jolloin nuori mutta kuuluisa dekkarikirjailija Agatha Christie (Vanessa Redgrave) katoaa kotoaan yhdeksitoista päiväksi, jonka aikana hänen katoamisestaan nousee suuri kansainvälinen kohu-uutinen. Christien aviomies Archibald ”Archie” Christie (Timothy Dalton) kertoo vaimolleen ennen tämän katoamista, että hänellä on rakkaussuhde sihteerinsä kanssa, ja hän haluaa avioeron. Agatha sisäänkirjautuu Harrogatessa sijaitsevaan hotelliin Archien rakastajattaren sukulaisen nimellä. Agatha päättää hoitaa asian niin kuin vain osaa. Amerikkalainen lehtimies Wally Stanton (Dustin Hoffman) seuraa Agathan jälkiä kylpylähotelliin. Hän salaa seuraa, kuinka Agatha punoo kohtalokasta koston juonta, joka lopulta osoittautuu yhtä yllätykselliseksi kuin hänen dekkarinsa. Ei mene kauankaan, kun Stanton rakastuu Agathaan.


title: Agatha (elokuva)

text: Käsikirjoittaja Kathleen Tynan aloitti projektin tekemällä tutkimustyötä BBC:n dokumenttia varten. Hän kertoi tuottaja David Puttnamille tutkimuksistaan, ja Puttnam ehdotti dokumentin muuttamista elokuvaksi. Agatha Christien kuolinpesä yritti estää elokuvahankkeen toteuttamisen. Tuottaja David Puttnam oli jättäytynyt elokuvan tuotannosta, koska elokuvan käsikirjoitus jouduttiin laatimaan uudelleen Dustin Hoffmanin roolin takia. Puttnam oli vannonut, että hän ei enää ikinä työskentelisi Hoffmanin kanssa. Alun perin Julie Christie oli kiinnitettynä Evelyn Crawleyn rooliin, mutta murrettuaan ranteensa rullaluistellessaan hänen oli pakko vetäytyä elokuvasta. Christien tilalle palkattiin Helen Morse. Vanessa Redgrave ja Timothy Dalton olivat näytelleet aiemmin tosielämän avioparia elokuvassa "Maria, skottien kuningatar" (1971). Redgrave ja Dalton eivät olleet tosielämässä avioliitossa, mutta he olivat avoliitossa vuodet 1971–1986.


title: Agatha (elokuva)

text: "Agatha" kuvattiin Technicolor-elokuvausmenetelmällä Englannissa. Englannissa elokuvan kuvauspaikkoina olivat North Yorkshiressa sijaitsevat Yorkin ja Harrogaten kaupungit, Somersetissa sijaitseva Bathin kaupunki, Buckinghamshiressa sijaitseva Burnham Beechesin metsä, Berkshiressä sijaitseva Oakley Greenin kylä ja Lontoon kaupunki. Elokuvan tuotantoyhtiöinä olivat SweetWall Productions, Casablanca Filmworks, First Artists ja Warner Bros..


title: Agatha (elokuva)

text: "Agatha" sai ensi-iltansa Yhdysvalloissa 9. helmikuuta 1979. Elokuva tuotti Yhdysvalloissa 7 500 000 dollarin lipputulot. Suomessa elokuva sai teatteriensi-iltansa 3. elokuuta 1979. Elokuvaa esitettiin Suomessa ainoastaan Helsingin Gloria-elokuvateatterissa. "Agatha" oli Suomessa 134. katsotuin elokuva 9 786 hengen katsojamäärällään vuonna 1979. Tuotantoyhtiönäkin toiminut Warner Bros. vastasi myös elokuvan teatterilevityksestä. "Agatha" on saanut yleisesti hyvin myönteisen vastaanoton elokuvakriitikoilta. Rotten Tomatoes -sivuston mukaan 82% kriitikoista on antanut elokuvalle positiivisen arvosanan 6,6/10 keskiarvolla. Keräys perustuu yhteentoista arviointiin. Warner Bros. Digital Distribution julkaisi "Agathan" DVD:nä 3. elokuuta 2010.


title: Pirjo Mikkonen

text: Pirjo Mikkonen on suomalainen nimistöntutkija. Hän väitteli 30.11.2013 Helsingin yliopiston humanistisessa tiedekunnassa aiheesta "Otti oikean sukunimen."


title: Katajanmarjat

text: Lapsi- ja nuorisokuoro Katajanmarjat (alk. "Porin työväen lapsi- ja nuorisokuoro Katajanmarjat") on vuonna 1975 perustettu porilainen kuoro, jonka johtajana toimii nykyään Mira Vassilev. Kuorossa laulaa noin 50 lasta ja nuorta. Vuonna 1991 Katajanmarjojen rinnalle perustettiin Nuorisokamarikuoro Balanssi, joka koostuu sen varttuneimmista laulajista. Balanssia johtaa Ognian Vassilev.


title: Katajanmarjat

text: Katajanmarjat on julkaissut kuusi albumia, joista muutamalla levyllä säestäjänä toimii pianisti Juhani Romppanen. Kuoro on lisäksi ollut mukana muun muassa Suomen Työväen Musiikkiliiton 60-vuotisjuhlalevyllä vuonna 1980 ja laulanut Yö-yhtyeen albumilla "Loisto".


title: Kassan pommitus

text: Kassan pommitus oli toisessa maailmansodassa kolmen neuvostoliittolaisen TB-3-pommikoneen Kassan kaupunkiin Unkariin (nyk. Košice, Slovakia) 26. kesäkuuta 1941 tekemä pommituslento, jonka seurauksena Unkari julisti seuraavana päivänä sodan Neuvostoliitolle. Historioitsijoiden Iván Patakin, László Rozsosin ja Gyula Sárhidain mukaan koneiden tarkoitus oli pommittaa saksalaista radioasemaa Eperjesin (nyk. Prešovin) kaupungissa Slovakiassa 30 kilometriä Kassan pohjoispuolella, mutta koneet iskivät vahingossa Kassassa olevaan postitoimistorakennukseen, jossa oli iso antenni katolla. Pudotettuaan 29 pommia, yksi koneista pudotti räjähtämättömän pommin kaupungin ulkopuolelle, joka tunnistettiin 105 kiloa painavaksi neuvostoliittolaiseksi pommiksi. Eversti Ádám Krúdy luuli aluksi koneita saksalaisiksi Heinkel He 111 -koneiksi, mutta myöhemmin koneet varmistettiin neuvostoliittolaisiksi TB-3-koneiksi.


title: Sökaren-luokka

text: Sökaren-luokka oli Ruotsin merivoimien kolmen aluksen muodostama miinanraivaajaluokka. Luokan alukset toukokuussa 1915 tilattiin Motala Verkstad AB:lta, kun "HMS Sverigen" valmistus oli osoittautunut 3 miljoonaa kruunua budjetoitua halvemmaksi.


title: Karl August Weikkolin

text: Karl August Weikkolin (7. huhtikuuta 1842 Rautjärvi – 4. elokuuta 1894 Uukwambi, Saksan Lounais-Afrikka) oli suomalainen lähetyssaarnaaja, joka työskenteli kolmen työkauden ajan 1870–1891 Suomen Lähetysseuran työntekijänä Saksan Lounais-Afrikan Ambomaalla. Hän oli yksi ensimmäisistä suomalaisista lähetyssaarnaajista, jotka saapuivat Omandongolle Hereromaan Otjimbingwesta Omarurun kautta 9. heinäkuuta 1870. He tulivat Ambomaalle englantilaisen elefantinmetsästäjän Frederick Greenin opastamana. Omandongo kuului tuolloin Ondongan kuninkaan Shikongon valtakuntaan. Hänen kasvattityttärensä oli Rosa Lemberg.


title: Karl August Weikkolin

text: Jo neljä päivää Ambomaalle saapumisesta, 13.7., Weikkolin yhdessä Martti Rautasen, Pietari Kurvisen ja Antti Piiraisen kanssa matkusti Greenin opastuksella Uukwambin kuninkaan Nayuman luo. Tämä oli ”oikein ryyppyyn mieltyneen talonpojan näköinen, vieläpä lenkosäärinen, hajanaisilla housuilla, jotka tavallisesti ovat hyvin lonkille laskeutuneet”. Kuningas kestitsi vieraita ja luovutti heille paikan tulevaa lähetysasemaa varten. Tämän Elimin aseman rakensivat Kurvinen, Weikkolin ja Piirainen, sillä Rautanen siirtyi saman tien lännemmäksi, Ongadjeraan.


title: Karl August Weikkolin

text: Naayuma oli aluksi suosiollinen lähetyssaarnaajille. Hän lopetti sodankäynnin Ondongan kanssa, luopui aiemmin harrastamastaan orjakaupasta, ja alkoi jopa opetella lukemisen alkeita hereronkielisestä aapisesta.


title: Karl August Weikkolin

text: Hieman myöhemmin Naayuman asenne kuitenkin muuttui, eikä Elimissä voitu tehdä työtä ennen kuin vasta 1892, joka yritys sekin jäi hyvin lyhyeksi.


title: Karl August Weikkolin

text: Kurvinen ja Weikkolin tekivät nyt matkan Iso-Ombadjaan pohjoiseen, jonne paikallinen kuningas oli pyytänyt lähetyssaarnaajia. Perillä kuitenkin selvisi, että siellä asioista määräsivät portugalilaiset orjakauppiaat, joten työmahdollisuuksia ei ollut.


title: Karl August Weikkolin

text: Marraskuussa 1871 Weikkolin, Rautanen ja Karl Leonhard Tolonen tekivät matkan englantilaisen metsästäjä J. Gunningin kanssa Uukwaluudhiin, mutta siellä väestö vaikutti epäluuloiselta, joten sinne ei voitu rakentaa lähetysasemaa.


title: Karl August Weikkolin

text: Vuoden 1872 alkupuolella Weikkolin siirtyi Ongadjeraan, kun Rautanen lähti sieltä Hereromaalle Otjimbingween, jossa tämä vihittiin avioliittoon Frieda Kleinschmidtin kanssa.


title: Karl August Weikkolin

text: Kun suomalaisten oli pakko lähteä Ongadjerasta ja Uukwambista, jäi jäljelle vain työmaa Ondongassa. Weikkolin rakensi sinne Ondjumban aseman 4 km Olukondasta etelään. Paikka oli kylläkin liian lähellä Olukondaa, mutta kun kuningas Shikongo oli sen suomalaisille osoittanut, katsottiin parhaaksi rakentaa sinne kuitenkin.


title: Karl August Weikkolin

text: Ambomaalla laaditun oshindongankielisen virsikirjan laatimiseen K. A. Weikkolin osallistui jossain määrin.


title: Karl August Weikkolin

text: Vuosina 1878–80 Weikkolin palasi Suomeen. Tällöin SLS:n johtokunta linjasi, että mikäli Uukwambissa olisi mahdollista aloittaa työ uudelleen eikä se tulisi maksamaan liikaa, veljeinkokous voisi tehdä siitä päätöksen.


title: Karl August Weikkolin

text: Suomessa ollessaan Weikkolin avioitui Ida Sofia Ingmanin (s. 1840) kanssa. Heidän matkustaessaan Afrikkaan mukaan tuli myös Amalia Ingman o.s. Starck, joka oli kihlautunut aiemmin Ambomaalle tulleen Gustaf Mauritz Skoglundin kanssa, sekä Kurvisten kasvattityttö Eva Maria Nanguroshi.


title: Karl August Weikkolin

text: Ida Weikkolin osoittautui innokkaaksi ja tarmokkaaksi työntekijäksi, mutta hän oli puheissaan kärkevä. Hän perusti Ambomaalle lastenkodin, ja kun sinne alkoi tulla kotimaasta lahjoituksia ja vaatelähetyksiä, muut lähetyssaarnaajat tulivat epäluuloisiksi rva Weikkolinia kohtaan. SLS:n johtokunta asettui Ida Weikkolinin puolelle ja antoi ankarat nuhteet muille. Kentällä oli siis jännitteitä, ja niitä syntyi lisää lähetyssaarnaajien ja johtokunnan välille.


title: Karl August Weikkolin

text: Rva Weikkolinin kasvattitytöistä kastettiin kaksi Omarurussa n. 1881. Toisen kastoi K. A. Weikkolin, toisen taas B. B. Björklund. Tämä tapahtui vuotta ennen kuin Ambomaalla oli voitu kastaa ketään. Ambomaalla tämä tieto Hereromaalla tapahtuneista kasteista sai myös ondongalaiset pyytämään kasteita. Niinpä loppiaisena 1883 Omulongan asemalla kastettiin kuusi nuorta miestä, ja 26. maaliskuuta 1883, toisena pääsiäispäivänä, kastoi Weikkolin Omandongolla vielä kolme nuorta miestä lisää.


title: Karl August Weikkolin

text: Vuonna 1888 suomalaisten oli pakko jättää Omandongon ja Omulongan asemat itäisessä Ondongassa. Nähtävästi Weikkolinit olivat tuohon saakka asuneet Omandongolla.


title: Karl August Weikkolin

text: Syy näiden asemien hylkäämiseen oli Ondongan perintöruhtinaan Nehalen omavaltainen käytös. Tämän miehet murhasivat erään William Jordan –nimisen eteläafrikkalaisen kauppiaan miltei lähetysaseman pihapiirissä. Nehalen miehet yrittivät myös “ostaa” suomalaisilta ilman korvausta härkävaunun, ja suomalaiset pakenivat Olukondaan kuninkaan Kambonden suojiin.


title: Karl August Weikkolin

text: Vuonna 1887 Weikkolinit lähtivät Suomeen Ida Weikkolinin heikon terveyden vuoksi. He aikoivat nyt jäädä pysyvästi kotimaahan.


title: Karl August Weikkolin

text: Suomessa Ida Weikkolinin terveys koheni. Toisaalta taas Ambomaalla toivottiin voitavan aloittaa työ uudelleen Uukwambissa, mutta kokeneita työntekijöitä ei ollut, eikä uusiakaan ollut tulossa, sillä Helsingin Lähetyskoulu oli ollut suljettuna ja avattiin vasta vuonna 1890. Weikkolinit tarjoutuivat nyt lähtemään uudelle työkaudelle ja nimenomaan Uukwambiin. Ainoan poikansa Johanneksen he joutuivat jättämään Suomeen kouluun.


title: Karl August Weikkolin

text: Weikkolinit matkustivat Ambomaalle Kapkaupungin ja Walvis Bayn kautta. He olivat saaneet ohjeet matkustaa suoraan Uukwambiin, ei Ondongan kautta, jotteivät joutuisi siellä Ondongan kuninkaan ryöstettäviksi.


title: Karl August Weikkolin

text: Weikkolin jätti vaimonsa Omaruruun Hereromaalle ja matkusti Uukwambiin valmistelemaan lähetysaseman rakennustöitä. Tilanne siellä vaikutti lupaavalta, kun kuningas Negumbo oli luopunut orjakaupasta ja lupasi jättää paloviinankin.


title: Karl August Weikkolin

text: Tammikuussa 1891 Weikkolin matkusti Omaruruun hakemaan vaimoaan. Matkalla Ekuma-virralla alkoivat vaikeudet. Vettä oli virrassa enemmän kuin miesmuistiin, ja Weikkolin sairastui malariaan. Lääkelaatikonsakin hän oli jättänyt Uukwambiin. Se onnistuttiin sitten saamaan potilaan luo, mutta tämä kuoli 7.5., kun oli ehditty Uukwambin ensimmäisten talojen luo, noin kahdeksan kilometrin päähän suunnitellulta lähetysasemalta.


title: Karl August Weikkolin

text: Nyt seurasi ongelmia, sillä Negumbo ei suostunut siihen, että Weikkolin olisi haudattu hänen kuningaskuntansa alueelle, ja saman kiellon asetti Ondongan kuningas Kambonde. Ruumis oli haudattava näiden valtakuntien väliselle alueelle metsään. Frans Hannula toimitti ruumiinsiunauksen. Ida Weikkolin siirtyi Ondongaan ja lähti sitten heinäkuussa paluumatkalle kohti Suomea.


title: Karl August Weikkolin

text: Kuningas Negumbo oli tiedon kuolemasta saatuaan suorastaan itkenyt ja kysellyt: ”Ystäväni kuoli! Mikä hänet söi? Kuka hänet noitui?”


title: Karl August Weikkolin

text: Namibian postilaitos julkaisi 1995 suomalaisen lähetystyön 125-vuotismuistona neljän postimerkin sarjan Suomen Lähetysseuran lähetystyöntekijöistä, joista yksi esittää Karl August Weikkolinia. Muut postimerkin saaneet suomalaiset olivat Martti Rautanen, Albin Savola ja Selma Rainio.


title: Sr3

text: Sr3 on VR:n käyttämä sähköveturi. Sr3 on uusin VR:n käyttämästä kolmesta sähköveturisarjasta ja se perustuu Siemensin Vectron-veturimalliin. Vetureita on tilattu 80 kappaletta, ja tilauksessa on optio 97 lisäveturille. Sarjan toimitukset alkoivat vuonna 2016, ja ensimmäiset veturit otettiin käyttöön kaupallisessa liikenteessä kesäkuussa 2017.


title: Sr3

text: Vuonna 2012 VR-Yhtymä järjesti avoimen EU-tasoisen tarjouskilpailun uudesta sähköveturista, jonka vaadittaviksi ominaisuuksiksi ilmoitettiin mm. vähintään 200 km/h huippunopeus, vähintään 21 tonnin akselipaino sekä toimivuus jopa 40 asteen pakkasessa. Lisäksi valmistajalta edellytettiin kokemusta vähintään 20 sähköveturin valmistamisesta vuosina 2000–2011. Näiden vetureiden tuli lisäksi olla edelleen käytössä ja niiden yhteenlasketun ajetun kilometrimäärän piti olla vähintään viisi miljoonaa kilometriä.


title: Sr3

text: Tilauksesta kiinnostuneita olivat ainakin isot kiskokalustovalmistajat Alstom, Bombardier ja Siemens. VR:n hankintailmoitukseen kirjaamat vaatimukset kykenikin täyttämään käytännössä vain muutama valmistaja ja ne sulkivat mm. suomalaisen Transtechin pois tarjouskilpailusta. Veturien liikkumiskyvyn ja talvikestävyyden sekä valmistajan tarjoaman huoltopaketin mainittiin olevan hankintapäätöksen kannalta tärkeitä tekijöitä. Lisäksi ison, optioineen 177 veturin sarjan tilaaminen mahdollistaa erityisesti liikennöitsijää varten veturimalliin tehtävät muutokset.


title: Sr3

text: Joulukuussa 2013 VR ilmoitti tilaavansa 80 Vectron-sähköveturia saksalaiselta Siemensiltä. Tilaukseen sisältyy lisäksi optio 97 lisäveturista. Kaupan arvo on noin 300 miljoonaa euroa. Sopimus kaupasta tehtiin osapuolten välille helmikuussa 2014.


title: Sr3

text: Maaliskuussa 2015 Suomeen saapui Siemensin omistama Vectron-koeveturi, joka ajoi testiajoja huhtikuusta alkaen. Koeveturi palautettiin Saksaan syyskuussa 2016. Ensimmäinen varsinainen Sr3-veturi (3302) saapui Suomeen koeajoon tammikuussa 2016. Veturit 3303 ja 3304 saapuivat Suomeen toukokuussa. Veturilla 3301 ajettiin aluksi koeajoja kesään 2016 asti Saksassa ja Tšekissä ja se tuotiin Suomeen heinäkuussa. Viides Sr3-veturi (3305) tuli Suomeen syyskuussa 2016. Näillä vetureilla ajettiin koeajoja, kunnes ne saatiin kaupalliseen liikenteeseen kesällä 2017. Huhti- ja toukokuussa 2017 maahan saapui kymmenen veturin esisarjan loput viisi veturia. Esisarjan seurantajakson jälkeen vetureiden sarjavalmistus ja jatkotoimitukset alkoivat kesällä 2018. Loppuvuoden 2018 aikana toimitetaan kahdeksan veturia (3311–3318). Toistaiseksi Sr3-vetureita on käytetty ainoastaan tavaraliikenteessä, sillä ETCS-kulunvalvontajärjestelmä on aiheuttanut vetureille tarpeettomia hätäjarrutuksia. Kaupallisessa matkustajaliikenteessä Sr3 on ollut tähän mennessä käytössä vain yhdessä IC-junaparissa 7. joulukuuta 2017.


title: Sr3

text: Koko 80 veturin Sr3-sarjan suunnitellaan olevan liikenteessä vuonna 2026. VR:n mukaan uudella sähköveturisarjalla korvataan Neuvostoliitosta 1970–1980-luvuilla hankitut Sr1-sähköveturit, jotka poistetaan käytöstä vaiheittain uusien veturien toimitusten edetessä. Lisäksi uuden sähköveturin tavoite on helpottaa talviliikenteen ongelmia. Sr3-sarjan käyttöiän on arvioitu jatkuvan 2070-luvulle saakka.


title: Sr3

text: Sr3 perustuu Siemensin vuodesta 2010 tuotannossa olleeseen Vectron-sähköveturiin, joka pohjautuu tekniikaltaan sitä edeltäneisiin Eurosprinter- ja Eurorunner-veturimalleihin. Sr3 tulee VR:lle yleislinjakäyttöön, eli sitä käytetään sekä matkustaja- että tavaraliikenteen tarpeisiin. Veturin oikosulkumoottorien teho on 6 400 kW, mikä mahdollistaa 200 km/h huippunopeuden ja 350 kN vetovoiman liikkeellelähdössä. Sr3 on siis lähes kaksi kertaa niin tehokas kuin Sr1-veturi, ja sen liikkeellelähtövoima on noin 16 % suurempi kuin Sr2-veturilla. Sr3:lla voidaan vetää 2 100 tonnin painoista junaa rataosuuksilla, joiden pituuskaltevuus on jopa 10 promillea. Koeajoissa Sr3:lla on saavutettu 220 km/h huippunopeus ja kaksinajossa on vetureilla vedetty vetovoimakokeissa 5 700 tonnin painoista junaa.


title: Sr3

text: Sr3 on Vectronin ns. "last mile" -versio ("viimeinen maili"), eli se on varustettu sähkömoottoreiden lisäksi kahdella dieselkäyttöisellä aggregaatilla, jotka mahdollistavat liikennöimisen myös sähköistämättömillä rataosuuksilla. Dieselmoottoreiden yhteisteho on 360 kW. Dieselmoottoreita käytetään pääasiallisesti varavoimalähteenä sekä tarvittaessa tavaraliikenteessä ja vaihtotyössä siten, että aggregaatit tuottavat sähköä ajomoottoreille mahdollistaen liikkumisen ilman ajolangasta saatavaa sähköä. Veturi voi liikkua dieselmoottorien avulla jopa sadan kilometrin matkan 20 km/h nopeudella, jolloin juna saadaan esimerkiksi sähköverkon vikatilanteessa liikutettua seuraavalle liikennepaikalle. Testiajoissa Sr3-pari on kyennyt vetämään mittausvaunun ja kuormatun koevaunun 55 kilometrin päähän sähköistetystä rataosuudesta, keskinopeuden ollessa 25 km/h.


title: Sr3

text: Ajomoottorien ripustus ei ole täysin jousitettua tyyppiä kuten VR:n aikaisemmissa Sr2- ja Sr1-vetureissa. Moottorin jousittamaton paino ei kuitenkaan lepää vetopyörän päällä kuten huokeassa käpälälaakerityyppisessä rakenteessa, koska tällainen rakenne aiheuttaa suuria rasituksia kiskoille ja radan päällysrakenteelle. Moottorit on ripustettu telin runkoon, ja moottorin akseli on kytketty pyöränakselia vetävään hammaspyörään kahden joustavan teräslevynivelen välityksellä. Vaikka teräslevynivelet eivät ole aivan yhtä joustavia kuin perinteisen rakenteen pitkän onton akselin vastakkaisissa päissä olevat kumijousitteiset nivelet, on rakenne yksinkertaisenpi ja huokeampi, ja rataan välittyvät haitalliset voimat ovat vain vähän suurempia kuin täysjousitetussa rakenteessa.


title: Sr3

text: Sr3:n paineilmajärjestelmä sisältää kaksi öljytöntä mäntäkompressoria, jotka kykenevät tuottamaan yhteensä 3 500 litraa paineilmaa minuutissa. Järjestelmän käyttöä voidaan jatkaa keskeytyksettä myös yhdellä kompressorilla toisen vikaannuttua. Pääsäiliön tilavuus on 1 m³. Veturi valvoo lisäksi jatkuvasti ilmankuivaimen toimintaa sekä jarrujärjestelmän ilmanlaatua.


title: Sr3

text: Tavara- ja ratapihaliikennekäyttöä varten Sr3 on varustettu radio-ohjauslaitteistolla. Vetureihin on asennettu eurooppalaisen ETCS-kulunvalvontastandardin mukainen Trainguard 100 -veturilaite, joka sovittimen avulla kykenee lukemaan myös JKV-ratalaitteita. Veturi on varustettu myös WLAN-verkolla ja DGPS-paikannuslaittein. Sr3:ssa on Unilink-kytkimet, eli veturi voidaan kytkeä sekä SA-3- että ruuvikytkimillä varustettuun kalustoon. EKE Trainnet -tietojärjestelmän avulla veturi saa jatkuvasti ajantasaista tietoa mm. vaunujen ovien ja jarrujen tilasta. VR:n vaunukaluston lisäksi Sr3 on yhteensopiva Sr2-sähköveturien ja Edo-ohjausvaunujen kanssa.


title: Sr3

text: Vaikka päällisin puolin Sr3 muistuttaa normaalia Vectron-veturia, on siihen tehty lukuisia muutoksia, jotta veturista on saatu soveltuvampi Suomen raideliikenteeseen ja ilmastoon. Suomalaiseen 1 524 millimetrin raideleveyteen sopivat telit on tehty Grazissa, Itävallassa. Muilta osin Sr3-veturit on valmistettu Siemensin tehtaalla Münchenissä. Veturin talvikestävyyttä on paranneltu lukuisin eri tavoin: veturin kori on lämpöeristetty, alustan muotoilu estää lumen kerääntymisen ja kaikki ulkoiset laitteet ja kytkennät on suojattu lumelta. Lisäksi jäähdytyksen ilmanottoaukot on siirretty veturin katolle, ja ilmanotto tapahtuu onton katon muodostaman kammion kautta. Veturiin on asennettu lumiaura ja keulaa on vahvistettu hirvieläinkolarien varalta rakenteellisesti sekä suojalevyin. Veturin ohjaamo on varustettu lämmitettävällä ilmastoinnilla ja myös lisälämpöpuhaltimin. Veturin luvataan toimivan jopa 40 asteen pakkasessa. Sr3 on myös edeltäjiään energiatehokkaampi, sillä jarrutuksessa syntynyt energia syötetään takaisin sähköverkkoon ja veturin valaistus on kauttaaltaan toteutettu LED-tekniikalla. Sr3:n päävalonheittimien valovoima on 220 000 cd. Veturi on varustettu yhteensä 410 ampeeritunnin nikkelikadmiumakustolla.


title: Sr3

text: Ensimmäinen isompi huolto Sr3-vetureille tehdään noin 1,2 miljoonan ajokilometrin jälkeen. Veturi lähettää langattomasti jatkuvasti teknistä dataa ja diagnostiikkaa, jolloin varikolla voidaan jo ennalta suunnitella tarkastusten sekä huoltojen sisältöä ja aikataulua. Sr3:n kuluvat osat on pyritty suunnittelemaan niin, että niiden vaihtoväli olisi mahdollisimman pitkä. Veturin osat ja materiaalit voidaan kierrättää 98-prosenttisesti.


title: Landsort-luokka

text: Landsort-luokka on Ruotsin merivoimien seitsemän vuosina 1983-1992 valmistetun aluksen muodostama miinantorjunta-alusluokka. Niiden toissijaisena tehtävinä ovat sukellusveneidentorjunta, miinanraivaus ja miinanlasku. Ne on modernisoitu 2006-2009 ja viisi modernisoitua alusta on nimetty Koster-luokaksi.


title: Landsort-luokka

text: Alukset tilattiin kolmessa erässä Karlskronan laivastontelakalta. Ensimmäiset kaksi alusta tilattiin 25. helmikuuta 1981, neljä seuraavaa 31. tammikuuta 1984 ja viimeinen lokakuussa 1988. Suunnitellun kahdeksannen aluksen tilaus peruutettiin.


title: Landsort-luokka

text: Kockums vastaanotti viiden Landsort-luokan aluksen modernisoinnista joulukuussa 2004. Modernisointiin sisältyi parannellut komento-, ase- ja kaikuluotainjärjestelmät, uusi ilmapuolustusjärjestelmä ja kauko-ohjattava pienoissukellusvene, joka oli varustettu miinanetsintäkyvyllä. "HMS Kosterin" muutostyöt aloitettiin toukokuussa 2005, minkä jälkeen muutostyöt tehtiin "Vingalla" ja Ulvönillä" sekä "Kullenilla" ja "Venillä". "Kosterin" koeajot aloitettiin tammikuussa 2008 ja "Vinga" luovutettiin merivoimille elokuussa, mutta se palautettiin telakalle lisätöitä varten. Kaksi alusta palautettiin maaliskuussa 2009 ja viimeinen elokuussa. Modernisoidut alukset luokiteltiin Koster-luokaksi.


title: Luontokuvaajan kenttäopas

text: Luontokuvaajan kenttäopas on Markku Saihan valokuvausopas luontokuvauksen harrastajalle. Taskukirjamuotoinen opas on ilmestynyt 2014, ja sen on kustantanut Docendo.


title: Luontokuvaajan kenttäopas

text: Markku Saiha on palkittu tiedonjulkistamisen valtionpalkinnolla vuonna 2013. Hän on valokuvaaja, tietokirjailija ja työskentelee myös kouluttajana.


title: Luontokuvaajan kenttäopas

text: Teoksen pääaiheet ovat:


title: Luontokuvaajan kenttäopas

text: Anne Sjöholm kiittää Vene-lehdessä teosta inspiroivaksi ja antoisaksi erityisesti aloittelevalle kuvaajalle, joka saa ohjeita aivan peruskalustollakin kuvaamiseen.


title: Touhula Liikuntapäiväkodit

text: Touhula Liikuntapäiväkodit on Touhula Varhaiskasvatus Oy:n suomalainen päiväkotiperhe. Touhula Varhaiskasvatus Oy:n toiminnan juuret ovat Oulussa, ja yrityksellä on 28 vuoden kokemus yksityisestä päivähoidosta. Touhulalle on myönnetty ISO 9001:2008 sertifikaatti, joka kattaa varhaiskavatustoiminnan ja esiopetuspalvelut.


title: Leena Virtanen

text: Leena Virtanen on suomalainen taiteen lisensiaatti, käsikirjoittaja ja dramaturgi. Hän on käsikirjoittanut muun muassa Pekka Karjalaisen ohjaaman elokuvan "Vähän kunnioitusta" (2010) ja syksyllä 2016 ensi-iltansa saaneen elokuvan "Tulen morsian" yhdessä sen ohjaajan Saara Cantellin kanssa. Jälkimmäinen elokuva kertoo noitavainoista Ahvenanmaalla 1600-luvulla. Virtanen on kirjoittanut aiheesta myös tietokirjan "Noitanaisen älä anna elää – tosikertomus noitavainosta Suomessa 1666–1671" (WSOY, 2013).


title: Leena Virtanen

text: Virtanen on kirjoittanut sekä tehnyt sovituksia sekä televisiolle että Radioteatterille. Hän on työskennellyt dramaturgina Yle Draamassa vuodesta 2004 lähtien.


title: Sokrates-kahvila

text:
Sokrates-kahvila on kokoontuminen, jossa pohditaan ideoita sokraattisella metodilla. Kokoontuminen on saanut ideansa freelance-kirjailijan Christopher Phillipsin kirjasta, joka on suomennettu vuonna 2007. Arvion mukaan tällä hetkellä ympäri maailmaa on satoja vapaaehtoisten pitämiä Sokrates-kahviloita. Suomessa niitä on järjestetty ainakin Helsingissä ja Oulussa.
Filosofian professori Janet Sisson on kyseenalaistanut voiko metodia historiallisesti kutsua sokraattiseksi, sillä Sokrates pyrki metodilla totuuden etsimiseen eikä henkilökohtaiseen kasvuun.


title: Tähdikkeet

text: Tähdikkeet ("Lithophragma") on rikkokasvien heimoon (Saxifragaceae) kuuluva ruohovartisten kasvien suku. Tieteellinen nimi on yhdistelmä kreikankielisistä sanoista, jota tarkoittavat kiveä ja metsikköä tai pensaikkoa ja viittaa kivikkoisiin kasvupaikkoihin.


title: Tähdikkeet

text: Tähdikkeet ovat juurakollisia ja tyvimukulallisia ruohoja; tyvimukulassa on toisinaan itusilmuja eli bulbilleja. Kukinnon varsi on pysty, lehdellinen, 8–85 cm korkea ja varrellisten rauhasten peittämä. Lehdet sijaitsevat sekä tyviruusukkeena että pitkin vartta. Jälkimmäisessä tapauksessa ne ovat määrältään vähäisiä (enintään kymmenen, tavallisesti kaksi), korvakkeellisia, tavallisesti vuorottaisia, ehyitä, liuskaisia tai sormilehdykkäisiä; toisinaan niiden hangoissa on itusilmuja. Ruodissa on varrellisia rauhasia. Lehtilapa on kourasuoninen, kulmikas, pyöreähkö tai munuaismainen, liuskainen, hertta-, keihäs- tai pyöreätyvinen, kielekkeellinen, ehyt- tai sahalaitainen, tylppä- tai teräväkärkinen ja usein varrellisten rauhasten peittämä.


title: Tähdikkeet

text: Tähdikkeiden kukat sijaitsevat tavallisesti tiheissä tai harsuissa tertuissa, joissa kussakin on tavallisesti 2-12, joskus jopa 25 kukkaa. Toisinaan kukat sijaitsevat yksittäin. Vihreästä hypantiosta (maljamainen pohjus) vähintään puolet on kasvanut kiinni sikiäimeen; vapaa osa on yhden tai kahden millimetrin mittainen. Verholehtiä on viisi, ja ne ovat vihreitä ja punaisen kirjavoimia. Terälehtiäkin on viisi; ne ovat valkoisia tai vaaleanpunaisia. Mettä erittävä solukko on huomaamaton. Heteitä on kymmenen, ja niiden palhot ovat rihmamaisia. Emiö on kolmilehtinen ja sikiäin kehänpäällinen tai melkein kokonaan kehänalainen, yksilokeroinen, täysin yhdislehtinen ja laitaistukallinen. Vartaloita on kolme, samoin luotteja. Hedelmä on kolminokkainen kota, jossa on runsaasti tavallisesti tummanruskeita ja sileä-, ryppy- tai nystypintaisia siemeniä.


title: Tähdikkeet

text: Tähdikkeet ovat kotoisin Pohjois-Amerikan länsiosista.


title: Tähdikkeet

text: Tähdikkeiden suvussa on kymmenen lajia:


title: Luettelo Saksan kanslereista

text: Tämä on luettelo Saksan kanslereista. Luettelo alkaa Pohjois-Saksan liitosta Saksan liittotasavaltaan. Luettelossa on otettu huomioon Saksan keisarikunnan, Weimarin tasavallan, kansallissosialistisen Saksan, Länsi-Saksan liittokanslerit sekä nykyisen yhdistyneen Saksan liittokanslerit. Luettelossa ei ole Saksan demokraattisen tasavallan pääministeriä.


title: Styrsö-luokka

text: Styrsö-luokka on Ruotsin merivoimien neljän vuosina 1996-1997 valmistetun aluksen muodostama miinantorjunta-alusluokka. Ne on modernisoitu 2004 ja kaksi modernisoitua alusta on nimetty Spårö-luokaksi.


title: Styrsö-luokka

text: "HMS Spårö" ja "HMS Sturkö" muutettiin 2004 miinantorjuntaan erikoistuneiden sukeltajien emälaivoiksi. Alusten miinantorjuntakyky kuitenkin säilytettiin. Muutetut alukset luokiteltiin Spårö-luokaksi.


title: Sami Anttila

text: Sami Valtteri Anttila (s. 8. helmikuuta 1995 Oulu) on suomalainen jääkiekkoilija, joka edustaa SM-liigajoukkue Oulun Kärppiä. Hän on pelipaikaltaan vasen laitahyökkääjä.


title: Sami Anttila

text: Anttila on Oulun Kärppien oma kasvatti. Oulun Kärpät 46 ry palkitsi hänet maaliskuun 2007 kuukauden juniorina. Anttila voitti B-nuorten SM-pronssia vuonna 2011. Seuraavalla kaudella 2011–2012 hän voitti 27 osumallaan koko B-nuorten SM-sarjan maalipörssin ja Anttila palkittiin kauden päätteeksi Raimo Summanen -palkinnolla sekä valittiin tähdistökentälliseen. Hän oli myös kevään 2012 pudotuspeleissä Kärppien paras pistemies tehoilla 6+6=12. Kaudella 2012–2013 Anttila oli kevään 2013 pudotuspeleissä viidellä osumallaan seuran A-nuorten paras maalintekijä Saku Mäenalasen kanssa.


title: Sami Anttila

text: Kaudella 2013–2014 Anttila nousi Kärppien A-nuorten varakapteeniksi. Hän sijoittui 34 osumallaan koko A-nuorten SM-liigan maalipörssissä toiseksi edellään vain Lukon Niklas Näppi. Pistepörssissä Anttila sijoittui kuudenneksi. Hän jakoi myös kevään 2014 pudotuspeleissä Kärppien sisäisen maalipörssin voiton seitsemällä osumallaan Jesse Puljujärven kanssa. Anttila voitti kauden päätteeksi A-nuorten SM-hopeaa. Hänet valittiin kauden aikana myös sarjan syyskuun 2013 kuukauden pelaajaksi. Kaudella 2014–2015 Anttila oli Kärppien paras pistemies ja syöttäjä tehoilla 29+42=71. Hän sijoittui koko A-nuorten SM-liigan pistepörssissä neljänneksi. Anttila valittiin kauden päätteeksi sarjan toiseen tähdistökentälliseen. Hänet valittiin kauden aikana myös A-nuorten SM-liigan marraskuun 2014 kuukauden pelaajaksi.


title: Sami Anttila

text: Toukokuussa 2015 Anttila teki Kärppien kanssa 2+1-vuotisen SM-liigasopimuksen. Hän debytoi ensimmäisessä miesten sarjaottelussaan 6. lokakuuta 2015 Mestarien liigan playoff-ottelussa saksalaista Düsseldorfer EG:tä vastaan. SM-liigadebyyttinsä Anttila teki 14. lokakuuta 2015 vieraissa Pelicansia vastaan, jolloin hän sai jääaikaa 5.46 minuuttia. Reilu viikkoa myöhemmin Kärpät lainasi Anttilan toistaiseksi voimassa olevalla sopimuksella Mestis-joukkue Kajaanin Hokkiin. Hän pelasi Kärppien liigajoukkueessa kauden 2015–2016 aikana kaikkiaan kolme runkosarja- ja yhden CHL-ottelun ilman tehopisteitä. Anttila voitti CHL-hopeaa. Hän pelasi Hokissa valtaosan kaudestaan ja teki 28 runkosarjaottelussa tehot 5+7=12 ja 17 playoff-ottelussa tehot 2+4=6. Anttila voitti kauden päätteeksi Mestis-hopeaa.


title: Sami Anttila

text: Kauden 2016–2017 kynnyksellä Kärpät lainasi Anttilan taas toistaiseksi voimassa olevalla sopimuksella Hokkiin. Hän pelasi siellä kolme ottelua. Lukuisten loukkaantumisten myötä Anttila palasi kuitenkin syksyn mittaan Kärppien vahvuuteen. Hän teki liigauransa avausmaalin 24. marraskuuta 2016 vieraissa Porin Ässiä vastaan. Lukemat 0–2 syntyi ajassa 9.28 ottelun avauserässä. Anttila vakiinnutti paikkansa Kärppien nelosketjussa ja hänen tulokaskautensa SM-liigassa toi 42 runkosarjaottelussa tehot 4+3=7 ja kahdessa playoff-ottelussa tehot 1+2=3. SM-liigakauden jälkeen Anttila vahvisti seuran A-nuoria pudotuspeleissä ja oli Kärppien paras syöttäjä viidellä syöttöpisteellään. Huhtikuussa 2017 seura käytti hänen sopimuksessaan olleen option ja teki vuoden mittaisen jatkosopimuksen Anttilan kanssa. Marraskuussa 2017 hänen sopimustaan jatkettiin kahdella vuodella kevääseen 2020 saakka.


title: Sami Anttila

text: Kaudella 2017–2018 Anttila pelasi lähinnä Kärppien rotaatiopelaajana ja kokoonpanoon mahtuessaan nelosketjussa. Hän kärsi kauden aikana myös loukkaantumisista ja syyskuussa 2017 Anttila joutui yli kuukaudeksi sivuun. Hänet nostettiin toiseen finaaliotteluun Tapparaa vastaan aina Kärppien kakkosketjuun asti, jossa Anttila korvasi loukkaantuneen Ville Leskisen. Hän teki Kärppien 2–4-voittoon päättyneessä ottelussa kaksi syöttöpistettä. Anttila pelasi samassa roolissa myös joukkueen kauden viimeiseksi jääneessä kuudennessa finaaliottelussa. Hänen kanssaan samassa ketjussa pelasivat Saku Mäenalanen ja Julius Junttila. Anttila voitti kauden päätteeksi Suomenmestaruuden.


title: Sami Anttila

text: Anttila on pelannut kymmenen poikien maaottelua.


title: Luettelo Saksan presidenteistä

text: Tämä on luettelo Saksan presidenteistä. Luettelo käsittää Saksan valtakunnanpresidentit Weimarin tasavallan ja natsi-Saksan ajalta sekä Saksan liittotasavallan liittopresidentit ja Saksan demokraattisen tasavallan valtionpäämiehet.


title: Organoalumiiniyhdisteet

text: Organoalumiiniyhdisteet ovat organometalliyhdisteitä, jotka sisältävät alumiinin ja hiilen välisen kovalenttisen sidoksen. Organoalumiiniyhdisteitä käytetään muun muassa alkeenien polymeroinneissa, lineaaristen alkoholien valmistuksessa, muiden organometalliyhdisteiden valmistukseen, pelkistiminä ja elektroniikan komponenttien valmistuksessa. Organoalumiiniyhdisteitä tuotetaan ja käytetään vuosittain miljoonia kilogrammoja.


title: Organoalumiiniyhdisteet

text: Yksinkertaiset trialkyyli- tai triaryylialumiiniyhdisteet (RAl) ovat ulkomuodoltaan värittömiä nesteitä, tai alkyyliketjujen ollessa pitkiä valkoisia vahamaisia kiinteitä aineita. Ne eivät esiinny kiinteänä eivätkä liuoksissa monomeereina, kuin ainoastaan siinä tapauksessa, että alkyyliryhmät ovat voimakkaasti steerisesti estyneitä. Sen sijaan ne esiintyvät dimeereinä, joissa alumiini on koordinoitunut neljään alkyyliryhmään. Yksinkertaiset organoalumiiniyhdisteet ovat hyvin reaktiivisia. Ne hapettuvat helposti ilman hapen vaikutuksesta ja reagoi kiivaasti veden ja ilmankosteuden kanssa. Nämä reaktiot voivat olla pyroforisia, eli yhdiste voi syttyä palamaan. Tämän ominaisuuden vuoksi organoalumiiniyhdisteitä käytetään ja säilytetään suojakaasun kuten typen tai argonin alaisuudessa. Organoalumiiniyhdisteet voivat koordinoitua orgaanisten liuottimien kuten eetterien ja amiinien kanssa.


title: Organoalumiiniyhdisteet

text: Trialkyylialumiiniyhdisteiden lisäksi tunnetaan myös organoalumiinihalogenideja, joiden kaava voi olla RAlX ta RAlX. Näissä halogeenin ollessa kloori, bromi tai jodi on rakenne trialkyylialumiiniyhdisteiden kaltainen dimeeri. Alkyylialumiinifluoridit sen sijaan esiintyvät useammin monomeerisina. Alkyylialumiinihalogenidit ovat hieman trialkyylialumiineja stabiilempia hydrolyysiä tai hapettumista vastaan, mutta siltikin hyvin reaktiivisia. Tunnetaan myös voimakkaina pelkistimenä käytettäviä dialkyylialumiinihydridejä, kuten di-isobutyylialumiinihydridi.


title: Organoalumiiniyhdisteet

text: Laboratoriomittakaavassa käyttökelpoinen menetelmä organoalumiiniyhdisteiden valmistamiseen on vaihtometallointireaktio organoelohopeayhdisteiden kanssa. Teollisuudessa käytetympi menetelmä on alumiinin ja alkyylihalogenidin, tyypillisesti alkyylikloridin, välinen reaktio. Reaktiossa muodostuva seskvikloridivälivaihe muutetaan trialkyylialumiiniksi natriumin tai magnesiumin avulla. Toinen yleisesti käytetty menetelmä on niin kutsuttu hydroaluminointi, jossa metallinen alumiini ja vety reagoivat alkeenien kanssa pelkistimen kuten trialkyylialumiinin tai litiumalumiinihydridin läsnä ollessa.


Luettelo Ruotsin merivoimien miinantorjunta-aluksista listaa Ruotsin merivoimissa palvelleet miinantorjunta-alukset.


title: SCP – Containment Breach

text: SCP – Containment Breach on suomalaisen Joonas Rikkosen luoma indie-selvitymiskauhupeli, joka julkaistiin freewarena vuonna 2012. Peliin on julkaistu lukuisia päivityksiä.


title: SCP – Containment Breach

text: Peli on kuvattu ensimmäisestä persoonasta, ja se sijoittuu tutkimuslaitokseen, jonka tilat peli generoi sattumanvaraisesti. Pelaajan on tarkkailtava silmiensä räpyttelyä, ja välteltävä laitoksen tiloissa liikkuvaa SCP-173 -hirviötä. Se voi hyökätä pelaajan kimppuun tämän sulkiessa silmänsä hetkeksi tai pelaajan kääntäessä selkänsä. Muut hirviöt eivät välitä silmien räpyttelystä. Humanoidi SCP-096 ei taas siedä suoraa katsekontaktia, ja tappaa pelaajan mikäli tämä katsoo humanoidia kasvoihin. Pelaajan tulee myös vältellä ajoittain vastaantulevia sotilaita, jotka on määrätty eliminoimaan laitoksessa vielä elossa olevat D-luokan yksilöt, koska he ovat "nähneet liikaa".


title: SCP – Containment Breach

text: Pelaaja löytää laitoksesta useita eri tarvikkeita, kuten ID-kortin ja kaasunaamarin. Pelaajan tulee ajoittain hyödyntää SCP:itä selviytyäkseen tai päivittääkseen varusteitaan paremmiksi. Päivitysten myötä peli on saanut laitokseen SCPn, jolle voi "syöttää" varusteitaan. Vastapalvelukseksi SCP mm. tuottaa pelaajalle erilaisia vihjeitä tämän identiteetistä, sekä piilotetun pääsiäismunan tulevasta lyhytelokuvasta peliin liittyen.


title: SCP – Containment Breach

text: Pelin hirviöt, sekä tarina perustuvat SCP Foundationin wiki-sivustolle kirjoitettuihin kauhukertomuksiin. Pelissä esiintyy myös muutamia humoristisia ja vaarattomia hirviöitä jotka on luotu suoraan peliin.


title: SCP – Containment Breach

text: Benjamin Oliver Walker (tunnetaan paremmin nimellä D-luokan "D-9341") toimii huippusalaisen, SCP-yhdistyksen koehenkilönä, joka säilöö tiloihinsa ihmiskunnalle enemmän tai vähemmän vaarallisia elämänmuotoja. Walkerin jouduttua työtehtävään olento nimeltä "SCP-173" pääsee vapaaksi, tappaen ympärillä olevat työntekijät jättäen vain Walkerin henkiin.


title: SCP – Containment Breach

text: Koko tutkimuslaitos joutuu sekasorron valtaan, kun lisää SCP-hirviöitä pääsee valloilleen selleistään. Walker yrittää löytää ulos rakennuksesta, mutta edetessä pidemmälle laitoksessa tämä törmää toinen toistaan vaarallisempiin tutkimuskohteisiin. Rakennukseen saapuu myös "Nine Tailed Foxin" sotilaita, jotka ovat määrätty eliminoimaan henkilökunta ja pitämään laitoksen salaisuudet kurissa. Pelissä on useita eri lopetuksia, ja pelaaja pääsee ulos joko A - tai B -portista.


title: SCP – Containment Breach

text: Hyvissä lopetuksissa, mikäli pelaaja onnistuu eristämään "SCP-106":n, tämä pääsee ulos laitoksesta. Laitoksen ulkopuolella sotilasryhmä kuitenkin kaappaa pelaajan ja harkitsevat tämän nimittämistä SCP:ksi, sillä Walkerilla on kyky selvitä vaarallisista tilainteista varsinkin koehenkilöksi. Mikäli pelaaja ei onnistu eristämään humanoidia, se pääsee ulos laitoksesta. Walker pääsee livahtamaan sotilaiden ohi, mutta salajärjestö "Chaos Insurgency" kaappaa tämän ulos johtavilla porteilla, sillä Walker tietää liikaa laitoksesta ja sen salaisuuksista.


title: SCP – Containment Breach

text:
Huonossa lopetuksissa pelaaja ei pääse ulos laitoksesta, sillä ei voi avata numerokoodilla suojattua ovea. Ilmassa helikopterit yrittävät tuhota "SCP-682":ta, joka on päässyt ulos sellistään. Pelaajan tappaa joko suuri räjähdys tai sotilaan luoti.
Peli sai hyvän vastaanoton. Rock, Paper, Shotgun -pelisivusto vertasi sitä "Warehouse 13":een ja piti pelin vihollishahmoja omaperäisinä. Edge arvioi pelin myönteisesti. Arvostelijan mukaan peli onnistuu olemaan ”pelottavampi kuin moni muu ison budjetin kauhupeli yhteensä”. Games Radarin mukaan peli on erinomainen esimerkki ensimmäisesta persoonasta kuvatusta kauhupelistä.


title: Žiga Pavlin

text: Žiga Pavlin (s. 30. huhtikuuta 1985 Kranj, Slovenian ST, Jugoslavia) on slovenialainen jääkiekkopuolustaja, joka pelaa Tšekin toiseksi korkeimmalla sarjatasolla 1. česká hokejová ligan HC České Budějovicessa. Isokokoinen Pavlin on pelityyliltään peruspuolustaja. Hän laukoo oikealta.


title: Žiga Pavlin

text: Pavlin on Triglav Kranj'n kasvatti. Hän debytoi Slovenian pääsarjassa vain 15-vuotiaana HK Kranjska Goran paidassa kaudella 2000–2001. Kaudella 2001–2002 Pavlin pelasi kymmenen ottelua HK Bledissä ja kaudeksi 2002–2003 hän palasi kasvattajaseuraansa Triglav Kranjiin. Kesken kauden 2005–2006 Pavlin siirtyi sieltä Slavija Ljubljanaan. Hän teki kauden aikana Slovenian liigassa yhteensä tehot 11+12=23, joilla hän jakoi puolustajien pistepörssin neljännen sijan HK Kranjska Goran Sabahudin Kovačevičin kanssa. Kaudella 2006–2007 Pavlin voitti puolustajien pistepörssin tehoilla 9+13=22.


title: Žiga Pavlin

text: Kaudeksi 2007–2008 Pavlin siirtyi pelaamaan Itävallan Erste Bank Eishockey Ligaa slovenialaiseen Olimpija Ljubljanaan, jonka kanssa hän eteni aina EBEL:n finaaleihin. Mestaruuden vei kuitenkin EC Salzburg otteluvoitoin 4–2. Kaudeksi 2009–2010 hän siirtyi Italian Serie A:n SV Ritten/Renoniin. Hän voitti kevään 2010 pudotuspelien jäähypörssin 43 minuutillaan. Pavlin eteni Rittenin kanssa aina Serie A:n finaaleihin, jotka vei kuitenkin A&O Asiago otteluvoitoin 4–0. Hän voitti kauden aikana myös Italian Cupin. Kaudeksi 2010–2011 Pavlin palasi Olimpija Ljubljanaan, jonka tehokkain puolustaja hän oli tehoilla 9+21=30.


title: Žiga Pavlin

text: Pavlin siirtyi kaudeksi 2011–2012 vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue IF Troja-Ljungbyyn. Hän oli joukkueen kolmanneksi paras pistemies ja tehokkain puolustaja tehoilla 10+16=26, joilla Pavlin jakoi Allsvenskanin puolustajien pistepörssin neljännen sijan VIK Västerås HK:n Tomas Mitellin ja Tingsryds AIF:n Tom Koiviston kanssa. Pavlin jatkoi Troja-Ljungbyssä myös kaudella 2012–2013, jolloin hän nousi joukkueen varakapteeniksi. Siirtotakarajalla, tammi-helmikuun 2013 vaihteessa Pavlin siirtyi sarjatasoa ylemmäs Elitserien-joukkue Rögle BK:n riveihin. Joukkueen kausi päättyi kuitenkin putoamiseen Allsvenskaniin, jonne Pavlin palasi taas Troja-Ljungbyn paidassa kaudeksi 2013–2014. Hän oli tehoilla 4+15=19 joukkueen paras syöttäjä ja tehokkain puolustaja. Troja-Ljungby kuitenkin karsiutui kauden päätteeksi Hockeyettaniin.


title: Žiga Pavlin

text: Kaudeksi 2014–2015 Pavlin siirtyi Venäjän toiseksi korkeimmalle sarjatasolla VHL:ään ja kazakstanilaisjoukkue Saryarka Karagandan riveihin. Joulukuussa 2014 hän palasi kuitenkin Allsvenskaniin ja siirtyi loppukauden kattaneella sopimuksella AIK IF:ään. Kaudeksi 2015–2016 Pavlin siirtyi vuoden mittaisella sopimuksella Tšekin toiseksi korkeimmalle sarjatasolle 1. česká hokejová ligan HC Slavia Prahaan. Hän oli joukkueen tehokkain puolustaja tehoilla 7+21=28, joilla Pavlin jakoi koko 1. ligan puolustajien pistepörssin kolmannen sijan HC Slovan Ústí nad Labemin Jan Pohlin ja alkukauden myös HC Litoměřiceä edustaneen joukkuetoveri Angel Krstevin kanssa. Hän voitti myös Slavian sisäisen tehotilaston lukemalla +23.


title: Žiga Pavlin

text: Pavlin siirtyi kaudeksi 2016–2017 toiseen Tšekin 1. ligan joukkueeseen, HC České Budějoviceen.


title: Žiga Pavlin

text: Pavlin edusti Sloveniaa Sotšin olympiakisoissa 2014 sekä Vancouverin ja Sotšin olympialaisten karsinnoissa. Hän pelasi myös MM-kilpailuissa vuosina 2011, 2013 ja 2015, I-divisioonan MM-kilpailuissa vuosina 2009 (A-lohkon hopeaa) ja 2010 (B-lohkon kultaa) sekä IA-divisioonan MM-kilpailuissa vuosina 2012 ja 2014 voittaen molemmista turnauksista kultaa.


title: Žiga Pavlin

text: Pavlin pelasi myös alle 20-vuotiaiden I-divisioonan MM-kilpailuissa vuosina 2004 ja 2005, joista jälkimmäinen turnaus päättyi B-lohkon hopeaan. Hän pelasi myös alle 18-vuotiaiden I-divisioonan MM-kilpailuissa vuonna 2003, jolloin Pavlin voitti A-lohkon pronssia.


title: Taskuase

text: Taskuase (engl. "Pocket Pistol") on pienikokoinen pistooli, jota on kutsuttu myös "Derringerinä" ja "taskurevolverina". Nimensä mukaisesti se on taskuun mahtuva, vakiopistooliin nähden kevyt ja helposti piilotettava tuliase. Taskuaseita voivat yleisimmin laillisesti käyttää erilaiset valtion virkamiehet, poliisihenkilöstö sekä henkivartijat. Myyttisenä käsitteenä taskuase voidaan liittää salaiseen tiedustelutoimintaan ja vakoilutoimiin, missä sitä kuitenkaan harvoin on tarvittu. Italialainen Beretta on eräs tunnettu taskuaseitten valmistaja. Taskuaseita voidaan käyttää ampumaurheilussa lähinnä tarkkuusammunnassa.


title: Luettelo Suomen sopimuspalokunnista

text: Tämä on luettelo Suomen sopimuspalokunnista eli vapaaehtoisista palokunnista (VPK), tehdaspalokunnista (TPK), puolivakinaisista palokunnista (PVPK) ja sotilaspalokunnista.


title: T-15

text: T-15 on venäläinen raskas rynnäkköpanssarivaunu. Se perustuu T-14-taistelupanssarivaunun tavoin venäläiselle Armata-alustalle. Raskas rynnäkköpanssarivaunun kehittely on seurausta kevyemmin suojattujen BMP-sarjan rynnäkköpanssarivaunujen ongelmista Afganistanissa ja Tšetšeniassa.


title: T-15

text: T-15:ssä Armata-vaunu on käännetty ikään kuin ympäri. T-15:n moottori sijaitsee vaunun etuosassa, mikä jättää vaunun takaosaan tilaa uloskäynnille. Muutoksen takia myös vaunun polttoainetankkeja on täytynyt siirtää. Niiden suojaamiseksi yleensä heikosti panssaroidulla vaunun sivulla T-15:n etupanssari on rakennettu nuolimaisesti siten, että se kattaa myös osan vaunun sivusta. Vaunun pakoputket ovat sen etuosan sivuilla. T-15:n aseistuksena toimii miehittämättömään tykkitorniin sijoitettu 30 mm 2A42 tykki, 7,62 mm koaksaalinen konekivääri ja Kornet-M-panssarintorjuntaohjusten laukaisijat tornin molemmilla puolilla. T-15:n etuosan alaosa on ilmeisesti varustettu jonkinlaisella miinantorjuntavälineistöllä.


title: T-15

text: T-15:n kolmihenkinen miehistö, komentaja, ampuja ja ajaja, on sijoitettu vaunun keskiosaan vaunun moottorin taakse.


title: T-15

text: Venäjä ilmoitti 30. heinäkuuta 2018 keskeyttävänsä hankkeen.


title: Christian Engstrand

text: Karl Christian Engstrand (s. 8. marraskuuta 1988 Linköping, Ruotsi) on ruotsalainen jääkiekkomaalivahti, joka pelaa kotimaansa toiseksi korkeimmalla sarjatasolla HockeyAllsvenskan-joukkue Mora IK:ssa. Hän torjuu perhostyylillä.


title: Christian Engstrand

text: Engstrand on Linköpings HC:n kasvatti. Hänellä oli kaudella 2005–2006 J20 SuperElitin paras päästettyjen maalien keskiarvo (1.95) ja torjui joukkueensa kauden päätteeksi mestaruuteen. Kaudella 2007–2008 Engstrand puki Linköpingin paidan kuuteen Elitserien-otteluun, mutta ei saanut kuitenkaan peliaikaa. Hän debytoi kuitenkin miesten peleissä pelattuuaan suurimman osan kaudestaan lainalla HockeyAllsvenskan-joukkue IK Oskarshamnissa, kuten myös seuraavan kauden 2008–2009, jolloin Engstrand puki myös kolmeen Elitserien-otteluun.


title: Christian Engstrand

text: Kaudella 2009–2010 Engstrand debytoi Elitserienissä, jossa hän pelasi Fredrik Norrenan pääasiallisena kakkosmaalivahtina 13 runkosarja- ja neljä playoff-ottelua. Kaudella 2010–2011 hän pelasi liigassa seitsemän runkosarja- ja yhden playoff-ottelun. Engstrand haki kauden aikana myös kuusi ottelua pelituntumaa Allsvenskan-joukkue IF Troja-Ljungbystä. Kaudella 2011–2012 hän pelasi Linköpingissä 13 runkosarjaottelua. Huhtikuussa 2012 Engstrand teki joukkueen kanssa kaksivuotisen jatkosopimuksen. Samalla Linköping kertoi erottaneensa ykkösvahti Fredrik Norrenan, johon syynä pidettiin myös hänen asenneongelmiaan.


title: Christian Engstrand

text: Engstrand nousi kaudella 2012–2013 Linköpingin pääasialliseksi ykkösmaalivahdiksi ja torjui 34 runkosarja- ja yhdeksässä playoff-ottelussa. Hän torjui kauden aikana kuusi nollapeliä. Linköping eteni Elitserienin välieriin. Elokuussa 2014 Engstrand teki sopimuksen KHL:n kroatialaisjoukkue Medveščak Zagrebin kanssa. Hänen visiittinsä sinne jäi kuitenkin hyvin lyhyeksi; Engstrand pelasi yhden harjoitusottelun itävaltalaista Klagenfurter AC:tä vastaan päästäen ottelussa seitsemän maalia. Hänen otteensa eivät vastanneet lopulta Medveščakin seurajohdon odotuksia ja Engstrandin sopimus purettiin. Syyskuussa hän palasi lyhyellä sopimuksella kotimaahansa ja siirtyi Allsvenskan-joukkue AIK IF:ään paikkaamaan Robin Rahmin loukkaantumista ja Gustaf Lindvallin perheenlisäyksestä johtunutta poissaoloa. Marraskuussa Engstrand siirtyi loppukauden 2014–2015 kattaneella sopimuksella Itävallan Erste Bank Eishockey Ligan unkarilaisjoukkue Fehérvár AV19:n maalinsuulle. Hänen kauteensa mahtui myös varsin nolo moka ottelussa EHC Linziä vastaan, kun hän luisteli irtokiekkoa vastaan ja yritti ohjata sen ränniin, mutta Engstrand toimittikin kiekon vahingossa suoraan omaan maaliin.


title: Christian Engstrand

text: Kaudeksi 2015–2016 Engstrand siirtyi vuoden mittaisella sopimuksella SM-liigajoukkue Espoo Bluesiin. Hän jakoi varsin tasaisesti joukkueen torjuntavastuun Kaapo Kähkösen kanssa ja pelasi 35 runkosarja- ja kuusi Mestarien liigan ottelua. Lokakuussa 2016 Engstrand palasi kotimaahansa ja siirtyi alustavasti kuukauden mittaisella sopimuksella Allsvenskan-joukkue Mora IK:n maalinsuulle. Hän jatkoi siellä kauden loppuun. Engstrand jakoi runkosarjassa varsin tasaisesti joukkueen torjuntavastuun Mattias Petterssonin kanssa, mutta hän kantoi SHL:n nousukarsintasarjassa Moran torjuntavastuun kokonaan ja oli kauden päätteeksi nostamassa joukkuetta SHL:ään. Huhtikuussa 2017 Engstrand teki Moran kanssa kaksivuotisen jatkosopimuksen.


title: Christian Engstrand

text: Engstrand on pelannut kolme nuorten maaottelua.


title: Suomen vanhat spirantit

text: Suomen vanhat spirantit tarkoittavat suomen lounaismurteissa 1500- ja 1600-luvuilla esiintyneitä äänteitä ɣ, ð ja θ. Ne ovat sittemmin kadonneet suomesta.


title: Suomen vanhat spirantit

text: Spirantti eli rakoäänne tarkoittaa tietyntyyppistä hankausäännettä ("frikatiivia"), jota äännettäessä ilmavirta kulkee tasaisen ja leveän kapeikon läpi.


title: Suomen vanhat spirantit

text: Soinnillinen palataalispirantti ɣ (suomalais-ugrilaisessa tarkekirjoituksessa γ) oli myöhäiskantasuomessa k:n allofoni. Se esiintyi astevaihtelun heikossa asteessa.


title: Suomen vanhat spirantit

text: Suomen kielen erilliskehityksen aikana ɣ kehittyi itsenäiseksi foneemiksi. Se esiintyi "k":n astevaihteparina (/k/ : /ɣ/) ainakin 1500-luvun jälkipuoliskolle asti. Pisimpään äänne eli ilmeisesti lounais- ja alasatakuntalaismurteissa. Enää sitä ei tunneta mistään suomen murteesta.


title: Suomen vanhat spirantit

text: Vanhassa kirjasuomessa ɣ-äännettä merkittiin vaihtelevasti. Useimmiten merkintätapa oli "g" tai "gh" kuten sanoissa "raghot" (lukuasu "raɣot"), "pelgon" ("pelɣon") tai "lugussa" ("luɣussa"). Kirjoitustapa vastasi ruotsin mallia, sillä keskiajan ruotsissa oli myös ɣ-äänne, joka kirjoitettiin "gh".


title: Suomen vanhat spirantit

text: 1600-luvulle tultaessa ruotsin ɣ muuttui g:ksi ja kirjoituksessa "gh" vaihtui "g":ksi. Suomen kielessä kirjoitustavaksi vakiintui g-kirjain 1600-luvulla. Tuolloin ɣ oli suomessa jo melko harvinainen foneemi. Lukutavasta ei ole varmuutta: esimerkiksi sana "sugulle" on voitu lukea "suɣulle" tai "suvulle". Ilmeisesti spiranttiääntämys oli 1600-luvulle tultaessa kadonnut useimmista murteista, ja se lienee ollut lounaismurteissakin enää ahdasalainen.


title: Suomen vanhat spirantit

text: 1700-luvulla ɣ oli jo tuntematon suurimmassa osassa suomen murteita; tosin Rauman seudulla se lienee säilynyt ainakin vuoden 1820 tienoille asti. Vaikka ääntämys oli jo muuttunut, g-kirjain säilyi k:n heikon asteen merkkinä eräissä sanoissa aina 1800-luvun alkupuolelle asti. Tällaisia sanoja olivat mm. "sugun" ja "tygö". Ne todennäköisesti äännettiin jo 1700-luvulla "suvun" ja "tykö"; kyseessä oli siis ortografinen relikti.


title: Suomen vanhat spirantit

text: Soinnillinen dentaalispirantti ð (suomalais-ugrilaisessa tarkekirjoituksessa δ), sama äänne kuin englannin sanassa "this", oli myöhäiskantasuomessa t:n allofoni astevaihtelun heikossa asteessa.


title: Suomen vanhat spirantit

text: Suomen kielen erilliskehityksen aikana ð kehittyi itsenäiseksi foneemiksi. Se esiintyi "t":n astevaihteparina (/t/:/ð/, /rt/:/rð/, /lt/:/lð/) suomen murteissa. 1500- ja 1600-luvulla sitä tavattiin ilmeisesti monissa suomen murteissa. Useimmista murteista ð kuitenkin hävisi. Itämurteista se katosi ja länsimurteissa se muuttui "l":ksi tai "r":ksi. 1980-luvulla ð tunnettiin enää pienellä alueella Rauman ympäristössä.


title: Suomen vanhat spirantit

text: Vanhassa kirjasuomessa ð-äännettä merkittiin joko "d" tai "dh", esimerkiksi "sydemen" tai "sydhemen" (lukuasu "syðämen"). Kirjoitustapa "dh" oli peräisin ruotsin kielestä, jonka murteissa ð esiintyi vielä 1500-luvulla. Ruotsissa ð kirjoitettiin aluksi "dh".


title: Suomen vanhat spirantit

text: 1600-luvulle tultaessa ruotsin ð muuttui d:ksi ja kirjoituksessa "dh" vaihtui "d":ksi. Suomen kielessä kirjoitustavaksi vakiintui 1600-luvulla "d" siten, että vuoden 1642 Raamatussa on johdonmukaisesti d-kirjain.


title: Suomen vanhat spirantit

text: Kun ð-äänne oli useimmissa suomen murteissa käynyt vieraaksi, alettiin d-kirjain lukea d-klusiilina ruotsin ja muiden kielten mallin mukaan. Myös spiranttiääntämys kuitenkin lienee säilynyt pitkään, ainakin 1800-luvun lopulle asti. 1800-luvulla kysymys d:stä oli keskeinen kiista ns. murteiden taistelussa. Toiset olivat sitä mieltä, että d suomelle vieraana tulisi jättää pois. Toiset puolustivat d:n säilyttämistä. Loppujen lopuksi d säilyi.


title: Suomen vanhat spirantit

text: Soinniton dentaalispirantti θ (suomalais-ugrilaisessa tarkekirjoituksessa ϑ) tarkoittaa äännettä, joka esiintyy mm. englannin sanassa "thing". Äänne on esiintynyt suomen kielessä kaksoiskonsonanttina θθ ainakin Rauman seudulla.


title: Suomen vanhat spirantit

text: Sanoihin, joissa nykykielessä on ts, merkitsi Mikael Agricola yleensä kirjainparin "tz", harvoin "dz": "itze", "catzoi", "radzahin". Merkintätavaksi yleistyi "dz" 1500-luvun lopulta alkaen siten, että vuoden 1642 Raamatussa se oli jokseenkin yksinomainen. Vuoden 1685 Raamatusta alkaen merkintätavaksi otettiin jälleen "tz". Tämä tapa säilyi melkein Ruotsin vallan loppuun asti.


title: Suomen vanhat spirantit

text: Merkintöjen "tz" ja "dz" lukuasusta ei ole täyttä varmuutta. Vaihtoehdot ovat "ts" ja kaksoiskonsonantti "θθ". Ts-lukutapaan viittaa ortografia ja kaakkoismurteiden ääntämys. Kuitenkin on arveltu, että 1500- ja 1600-luvulla ääntämistapa olisi ollut "θθ". Tähän viittaavat mm. eräät vanhat kieliopit.


title: Suomen vanhat spirantit

text: 1700-luvulle tultaessa ääntäminen oli muuttunut. Länsimurteissa se oli "tt", itämurteissa "ht" tai "ss" ja kirjoitettua kieltä luettaessa "ts". Rauman seudulla θθ tosin säilyi ainakin 1980-luvulle asti.


title: Suomen vanhat spirantit

text: Oikeinkirjoituksessa "tz" väistyi "ts":n tieltä vuodesta 1774 aina 1830-luvulle ulottuvan ajanjakson kuluessa.


title: Hamsterit (televisioelokuva)

text: Hamsterit on suomalainen kolmiosainen televisioelokuva vuodelta 1982. Teos perustuu Veikko Huovisen 1957 julkaistuun saman nimiseen romaaniin. Ohjauksesta vastasi Pauli Virtanen ja dramatisoinnista Solja Kievari. Finnkino Oy on julkaissut "Hamsterit" myös DVD-tallenteena.